
PËR DISA SHTESA DHE NDRYSHIME NË LIGJIN NR.7843, DATË 13.7.1994 “PËR REGJISTRIMIN E PASURIVE TË PALUAJTSHME”, TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI 
REPUBLIKËS SË SHQIPËRISË

VENDOSI:

Në ligjin nr.7843, datë 13.7.1994 “Për regjistrimin e pasurive të paluajtshme”, të ndryshuar, bëhen këto shtesa e ndryshime:

Neni 1

Në fund të nenit 1 shtohet përkufizimi me këtë përmbajtje:
“Regjistrim fillestar” është regjistrimi për herë të parë i pasurisë së paluajtshme, sipas përcaktimeve të bëra në këtë ligj dhe në nenin 192 të Kodit Civil.

Neni 2

Neni 2/1 ndryshohet si më poshtë:

“Neni 2/1
Objekti i veprimtarisë

Objekt i veprimtarisë së zyrës së regjistrimit të pasurive të paluajtshme është regjistrimi i titujve të pronësisë dhe të të drejtave të tjera reale për pasuritë e paluajtshme në bazë të dokumenteve ligjore, që vërtetojnë pronësinë mbi pasurinë e paluajtshme, si dhe përgatitja, mbajtja dhe administrimi i regjistrave të pasurive të paluajtshme, hartave treguese të regjistrimit dhe dokumentacionit, që vërtetojnë të drejtën e pronësisë dhe të drejtat e tjera reale mbi pasurinë e paluajtshme.”.

Neni 3

Në nenin 3, paragrafi i dytë ndryshohet si më poshtë:
“Zyra Qendrore e Regjistrimit të Pasurive të Paluajtshme drejtohet nga Kryeregjistruesi dhe, në mungesë të tij, nga njëri prej dy zëvendëskryeregjistruesve.
Kryeregjistruesi emërohet dhe shkarkohet nga Kryeministri, me propozimin e Ministrit të Drejtësisë.
Zëvendëskryeregjistruesit emërohen dhe shkarkohen nga Ministri i Drejtësisë, me propozimin e Kryeregjistruesit.”.

Neni 4

Në nenin 4 shtohet shkronja “d” me këtë përmbajtje:
“d)  informacioni filmik dhe elektronik.”.

Neni 5

Në nenin 10, pas paragrafit të parë shtohen paragrafët me këtë përmbajtje:
“Në rastet kur, për të njëjtën pasuri, janë bërë më shumë se disa regjistrime, të cilat nuk kanë rrjedhur nga njëri-tjetri, në përputhje me dispozitat e këtij ligji, regjistruesi, me vendim të arsyetuar, i kërkon Kryeregjistruesit të vendosë fshirjen e regjistrimeve të kryera pas regjistrimit të parë, kur ky i fundit është në përputhje me nenet 192-197 të Kodit Civil, duke bërë shënimin në kolonën përkatëse. Deri në nxjerrjen e vendimit të Kryeregjistruesit për miratimin ose refuzimin e kësaj kërkese, regjistruesi bën pezullimin e regjistrimit dhe mbi pasurinë nuk mund të kryhen veprime, si dhe njofton palën/palët e interesuara brenda 10 ditëve. Konfirmimi i marrjes së njoftimit depozitohet në dosjen përkatëse.
Kryeregjistruesi merr vendim brenda 30 ditëve nga marrja e kërkesës. Në rast të mosmarrjes së vendimit nga  Kryeregjistruesi, zbatohet neni 328 i Kodit të Procedurës Civile. Vendimi i Kryeregjistruesit i njoftohet palës/palëve të interesuara brenda 10 ditëve dhe konfirmimi i marrjes së njoftimit depozitohet në dosjen përkatëse.”.

Neni 6

Neni 12 ndryshohet si më poshtë:

“Neni 12
Vonesa në regjistrim

Nëse një dokument paraqitet për regjistrim më vonë se 30 ditë nga data e realizimit të tij, përveç tarifës së regjistrimit, për çdo ditë vonesë, që ka kaluar nga kjo datë, paguhet kamatëvonesë e barabartë me 10 për qind të tarifës së regjistrimit.”.

Neni 7

Nenet 13, 19 e 20 shfuqizohen.

Neni 8

Në nenin 21 bëhen ndryshimi e shtesa si më poshtë:
a) Në paragrafin e fundit hiqen fjalët “dhe të vërtetuar nga organi përkatës se është në përputhje me ligjet në fuqi.”
b) Në fund të nenit shtohen dy paragrafë me këtë përmbajtje:
“Kur pasuritë e paluajtshme, ngjitur njëra-tjetrës, janë pronë e pronarëve të ndryshëm, regjistruesi mund të bëjë bashkimin e tyre në të gjitha rastet kur pronarët paraqesin deklaratën noteriale, ku shprehet pëlqimi i palëve për bashkim të pasurive, e shoqëruar me plan rilevimi, të përgatitur nga topografi i licencuar. 
Në të gjitha rastet, pronarët dorëzojnë në zyrën e regjistrimit të pasurive të paluajtshme certifikatën origjinale të pasurisë, që do të bashkohet ose ndahet, si dhe pajisen me certifikata të reja pronësie për pasuritë e krijuara.”.

Neni 9

Në nenin 23, pas fjalëve “ së një kartele” shtohen fjalët “dhe të një harte treguese të regjistrimit”.

Neni 10

 Në nenin 24, shkronjat “a”, “b” dhe “c” ndryshohen si më poshtë:
“a)  Pronësia dhe kufijtë e pasurive të paluajtshme përcaktohen nga aktet e fitimit të pronësisë, sipas nenit 193 të Kodit Civil.
b) Individët, familjet dhe personat juridikë, privatë apo shtetërorë, që zotërojnë dokumente pronësie, sipas shkronjës “a”, por nuk kanë të përcaktuar në to sipërfaqen e pasurisë së paluajtshme, kanë të drejtë t’i paraqesin regjistruesit një kërkesë për regjistrim pronësie, e cila duhet të shoqërohet me dokumentin e pronësisë, me një planvendosje apo genplanin e pasurisë, deklaratën noteriale të pronarëve fqinjë, që vërtetojnë përmbajtjen e kërkesës për pronësinë dhe kufijtë e pasurisë që pretendohet, si dhe kopje të vërtetuara nga noteri të dokumenteve të ndryshme, që mbështesin kërkesën për regjistrim.
Regjistruesi, brenda 30 ditëve nga paraqitja e kërkesës, duhet t’i kthejë përgjigje kërkuesit pas pagesës së shpenzimeve, të cilat parapaguhen nga kërkuesi.
Kundër vendimit të regjistruesit ose në mungesë të përgjigjes, me kalimin e këtij afati, kërkuesi mund të ankohet në gjykatë. Në procesin gjyqësor gjykata thërret të gjithë pronarët, pronat e të cilëve janë ngjitur njëra-tjetrës e të cilët kanë interes të ligjshëm në gjykim.
 c) Për kalimin në pronësi të sipërfaqes, kur në dokumentin e pronësisë është bërë shënimi “oborr në përdorim”, kërkuesit duhet t'u drejtohen organeve të kthimit dhe kompensimit të pronave. Për rastet, të cilat nuk janë subjekt i ligjit për kthimin dhe kompensimin e pronave, kërkuesit i drejtohen institucionit të autorizuar nga Këshilli i Ministrave. Procedura e kalimit të kësaj sipërfaqeje në pronësi, në këto raste, përcaktohet me vendim të Këshillit të Ministrave.”.

Neni 11

Në të tre paragrafët e nenit 25, shifra “90” ndryshohet në “45”.

Neni 12

Në nenin 27 shtohen paragrafët me këtë përmbajtje:
“Regjistrimi i një pasurie nuk mund të krijojë mbivendosje me prona të regjistruara më parë, përveç rasteve kur kemi humbje ose ndryshim të pronësisë së regjistruar, sipas  neneve 37 e 38 të këtij ligji.
Në rastet kur dokumentet e paraqitura për regjistrim janë të vlefshme, por krijojnë mbivendosje me një pasuri të regjistruar më parë, regjistruesi, me vendim të arsyetuar, refuzon regjistrimin e pasurisë për atë pjesë që krijon mbivendosjen, deri në zgjidhjen gjyqësore dhe orienton kërkuesin për zgjidhjen e çështjes në rrugë administrative e gjyqësore.”.

Neni 13

Neni 32 ndryshohet si më poshtë:

“Neni 32
Regjistrimi i kontratës së qirasë

Kontrata e qirasë për një pasuri të paluajtshme, për një periudhë kohore deri në nëntë vjet, nuk është e detyrueshme të regjistrohet. Çdo kontratë qiraje për një pasuri të paluajtshme, me zgjatje kohore më shumë se 9 vjet, duhet të regjistrohet në seksionin përkatës të kartelës së pasurisë së paluajtshme të qiradhënësit.
Kur një kontratë qiraje është për pjesë të pasurisë së paluajtshme, atëherë kartela ekzistuese e pasurisë së paluajtshme mbyllet dhe hapen kartela të reja për pjesën/pjesët, që është/janë dhënë me qira dhe për pjesën/pjesët e pasurisë së paluajtshme që mbetet/mbeten, si dhe bëhen shënimet përkatëse në hartën treguese të pasurive të paluajtshme. Në këto raste, në zyrën përkatëse të regjistrimit të pasurive të paluajtshme depozitohet certifikata e pronësisë së pasurisë që do të ndahet.
Zyra e regjistrimit regjistron edhe të drejtën e parablerjes, në zbatim të nenit 14  të ligjit nr.9235, datë 29.7.2004 “Për kthimin dhe kompensimin e pronës”, të ndryshuar.”.

Neni 14

Neni 37 ndryshohet si më poshtë:
“Neni 37
Regjistrimi i fitimit tё pronёsisё me parashkrim fitues

Regjistrimi i fitimit tё pronёsisё mbi një pasuri tё paluajtshme, me parashkrim fitues, bёhet pas paraqitjes sё vendimit gjyqësor tё formës sё prerë te regjistruesi pёr kёtё fitim pronësie.
Nё përputhje me kёtё vendim, regjistruesi regjistron si pronar tё pasurisё sё paluajtshme personin qё e ka fituar atё me parashkrim fitues.
Regjistrimi i fitimit tё pronёsisё, sipas kёtij neni, bёhet nga zyra e regjistrimit tё pasurive tё paluajtshme pas plotёsimit tё kushteve tё regjistrimit, tё pёrcaktuara nё shkronjёn “h” dhe nё paragrafin e fundit tё nenit 193 tё Kodit Civil. Nё rast se nuk plotёsohen kushtet e sipёrpёrmendura, regjistruesi propozon refuzimin e kёrkesёs pёr regjistrim dhe dosja e plotё e praktikёs, sё bashku me urdhrin e refuzimit, i kalojnё pёr kompetencё Kryeregjistruesit.
Kryeregjistruesi, brenda 30 ditёve, me urdhёr tё arsyetuar, duhet tё vendosё miratimin ose jo tё propozimit. Kundёr urdhrit tё Kryeregjistruesit pёr refuzimin e regjistrimit mund tё bёhet ankim nё rrugё gjyqёsore.
Elementet e vendimit, qё verifikohen nga zyra e regjistrimit tё pasurive tё paluajtshme dhe procedura e nxjerrjes sё urdhrit pёrcaktohen me udhёzim tё Kёshillit tё Ministrave.”.

Neni 15

Neni 38 ndryshohet si mё poshtё:

“Neni 38
Regjistrimi i fitimit tё pronёsisё me anё tё ligjit, vendimit gjyqёsor apo aktit 
administrativ

Nё rastet kur shteti, personi, fizik ose juridik, ka fituar tё drejtёn e pronёsisё mbi njё pasuri tё paluajtshme me anё tё ligjit, vendimit gjyqёsor tё formёs sё prerё pёr fitimin ose kalimin e sё drejtёs sё pronёsisё apo tё aktit tё njё organi administrativ, regjistruesi, mbёshtetur nё kёto akte tё paraqitura nga personi i interesuar, bёn regjistrimin, duke shёnuar pronar shtetin, personin, fizik ose juridik, tё cilit i ka kaluar e drejta e pronёsisё.
Regjistrimi i fitimit tё pronёsisё, sipas kёtij neni, bёhet nga zyra e regjistrimit tё pasurive tё paluajtshme pas plotёsimit tё kushteve tё regjistrimit, tё pёrcaktuara nё shkronjёn “h” dhe nё paragrafin e fundit tё nenit 193 tё Kodit Civil.
Nёse nuk plotёsohen kushtet e sipёrpёrmendura, regjistruesi propozon refuzimin e kёrkesёs pёr regjistrim dhe dosja e plotё e praktikёs, sё bashku me urdhrin e refuzimit, i kalojnё pёr kompetencё Kryeregjistruesit.
Kryeregjistruesi, brenda 30 ditёve, me urdhёr tё arsyetuar, duhet tё vendosё miratimin ose jo tё propozimit. Kundёr urdhrit tё Kryeregjistruesit pёr refuzimin e regjistrimit mund tё bёhet ankim nё rrugё gjyqёsore.
Elementet e vendimit, qё verifikohen nga zyra e regjistrimit tё pasurive tё paluajtshme dhe procedura e nxjerrjes sё urdhrit pёrcaktohen me udhёzim tё Kёshillit tё Ministrave.”.

Neni 16

Pas nenit 39 shtohet neni 39/a me kёtё pёrmbajtje:

 “Neni 39/a

Regjistruesi nuk mund tё pranojё asnjё regjistrim tё ri tё njё prone, nёse pёr kёtё pronё ka njё regjistrim tё mёparshёm tё njё titulli, sipas neneve 37 e 38 tё kёtij ligji.
Nёse regjistruesi ёshtё vёnё nё dijeni se njё regjistrim i mёparshёm ёshtё kryer nё kundёrshtim me kёtё nen, atёherё ai procedon sipas nenit 10 tё kёtij ligji.”.

Neni 17

Pas nenit 41 shtohet neni 41/a me kёtё pёrmbajtje:

“Neni 41/a
Regjistrimi i ndёrtimeve tё reja

Regjistruesi, me kёrkesё tё investitorit dhe të pronarit, bёn regjistrimin e pёrkohshёm tё objektit nё fazёn e pёrfundimit tё karabinasё, si dhe lёshon certifikatёn pёrkatёse, nё pёrputhje me nenin 12/1 tё ligjit nr.8402, datё 10.9.1998 “Pёr kontrollin dhe disiplinimin e punimeve tё ndёrtimit”, të ndryshuar. Ky regjistrim bёhet me kolonё tё ndryshme nga ajo e truallit, nё tё cilin po kryhet ndёrtimi dhe ёshtё i vlefshёm deri nё pёrfundimin e objektit, pёr efekt tё kreditimit tё investitorit ose regjistrimit tё kontratave paraprake.
Me kёrkesёn e palёs sё interesuar, regjistruesi bёn regjistrimin e kontratave paraprake tё shitjes sё pjesёve tё njё ndёrtimi tё ri dhe i pajis blerёsit e ardhshёm me certifikata tё pёrkohshme. Ky regjistrim ёshtё i vlefshёm deri nё regjistrimin e kontratёs sё shitjes, pёr efekt tё kreditimit tё blerёsit. Pёr regjistrimin e kontratave paraprake zbatohet parimi i pёrparёsisё sё regjistrimit, sipas nenit 10 tё kёtij ligji.
Pas pёrfundimit tё objektit, pёr regjistrimin pёrfundimtar tё tij zbatohet neni 13 i ligjit nr.8402, datё 10.9.1998 “Pёr kontrollin dhe disiplinimin e punimeve tё ndёrtimit”, tё ndryshuar.”.

Neni 18

Në nenin 44, shkronja “a”ndryshohet si mё poshtё:
“a) pёr njё periudhё deri nё 30 ditё nga data e njoftimit.”.

Neni 19

Nё nenin 48 bёhen këto ndryshime: 
a) Fjalia e parё ndryshohet si mё poshtё:
“Regjistruesi korrigjon gabimet materiale nё certifikatё, kartelёn e pasurisё sё paluajtshme dhe hartёn treguese tё regjistrimit nё rastet e mёposhtme:”.
b) Pas shkronjёs “dh” shtohet fjalia me kёtё pёrmbajtje:
“Kur regjistruesi vёren se nё certifikatё ka gabime materiale, lёshon certifikatё tё re, pasi tё jetё depozituar certifikata e mёparshme e pronёsisё.”.

Neni 20

Nё nenin 51 shtohet paragrafi me kёtё pёrmbajtje:
“Vendimet dhe urdhrat e nxjerrë nga Kryeregjistruesi janё tё detyrueshëm pёr zbatim nga regjistruesit.”.

Neni 21

Në nenin 55, paragrafi i parё ndryshohet si mё poshtё:
“Çdo deklarim ose veprim, qё bie nё kundёrshtim me nenet 11, 24, 44 dhe 45, kur nuk pёrbёn vepёr penale, dёnohet me gjobё nga regjistruesi nga 5 000 deri nё 50000 lekё. Kundёr vendimit tё regjistruesit mund të bëhet ankim te Kryeregjistruesi brenda 30 ditёve. Kundër vendimit të Kryeregjistruesit ose mosmarrjes së tij, mund të bëhet ankim në gjykatën e rrethit ku është kryer kundërvajtja brenda 30 ditëve nga data e njoftimit.
Me ekzekutimin e gjobёs ngarkohen strukturat e Policisё Tatimore.”.

Neni 22

Forma dhe përmbajtja e vendimeve që marrin regjistruesi dhe Kryeregjistruesi, në zbatim të këtij ligji, përcaktohen me vendim të Këshillit të Ministrave.

Neni 23

Ngarkohet Këshilli i Ministrave për nxjerrjen e akteve nënligjore në zbatim të neneve 10, 14, 15 dhe 22 të këtij ligji.

Neni 24

Ky ligj hyn nё fuqi 15 ditё pas botimit nё Fletoren Zyrtare.

Shpallur me dekretin nr.5262, datë 17.4.2007 të Presidentit të Republikës së Shqipërisë, Alfred Moisiu


LIGJ
Nr.9705, datë 2.4.2007

PËR FALJEN E KAMATËVONESAVE TË PAPAGUARA TË KONTRIBUTEVE TË SIGURIMEVE TË DETYRUESHME SHOQËRORE DHE SHËNDETËSORE

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni l

Ndërmarrjeve dhe shoqërive me kapital tërësisht shtetëror, institucioneve shtetërore, buxhetore e jobuxhetore, ndërmarrjeve dhe shoqërive me kapital të përbashkët me shtetin, personave juridikë e fizikë privatë dhe personave të vetëpunësuar në bujqësi u falen kamatëvonesat e kontributeve të sigurimeve të detyrueshme shoqërore dhe shëndetësore, të papaguara deri në datën e hyrjes në fuqi të këtij ligji, me kusht që detyrimet për kontributet të arkëtohen brenda datës 31.12.2007.
Kamatëvonesat e papaguara falen edhe kur kontributet për sigurimet e detyrueshme shoqërore dhe shëndetësore janë paguar para hyrjes në fuqi të këtij ligji.

Neni 2

Pushohet ekzekutimi i vendimeve të gjykatave, që kanë marrë formë të prerë deri në datën e hyrjes në fuqi të këtij ligji, për pjesën e kamatëvonesave të papaguara të kontributeve të sigurimeve të detyrueshme shoqërore dhe shëndetësore, të cilat falen me këtë ligj.

Neni 3

Kamatëvonesat e kontributeve për sigurimet e detyrueshme shoqërore dhe shëndetësore, të paguara para hyrjes në fuqi të këtij ligji, nuk kthehen.

Neni 4

Ky ligj hyn në fuqi  15 ditë pas botimit në Fletoren Zyrtare.

Shpallur me dekretin nr.5266, datë 17.4.2007 të Presidentit të Republikës së Shqipërisë, Alfred Moisiu

LIGJ
Nr.9706, datë 5.4.2007

PËR NJË SHTESË NË LIGJIN NR.8685, DATË 9.11.2000 “PËR NJË TRAJTIM TË VEÇANTË TË PUNONJËSVE QË KANË PUNUAR NË MINIERA NË NËNTOKË”, 
TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 


KUVENDI 
I REPUBLIKËS SË SHQIPËRISË

VENDOSI:

Në ligjin nr.8685, datë 9.11.2000 “Për një trajtim të veçantë të punonjësve, që kanë punuar në miniera në nëntokë”, të ndryshuar, bëhet shtesa si më poshtë:

Neni 1

Në fund të nenit 5 shtohet një paragraf  me këtë përmbajtje:
“Pagesa e trajtimit të veçantë ndërpritet për aq kohë sa personi përfiton të ardhura nga veprimtaria ekonomike si i punësuar ose i vetëpunësuar, me përjashtim të personave, të cilët ushtrojnë veprimtari ekonomike si të vetëpunësuar në bujqësi e blegtori.”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.5267, datë 17.4.2007 të Presidentit të Republikës së Shqipërisë, Alfred Moisiu


LIGJ
Nr.9707, datë 5.4.2007

PËR KONTROLLIN SHTETËROR TË VEPRIMTARISË SË IMPORT- EKSPORTIT TË MALLRAVE USHTARAKE DHE MALLRAVE E TEKNOLOGJIVE ME PËRDORIM TË DYFISHTË

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Qёllimi

Ky ligj rregullon veprimtarinë e kontrollit shtetëror mbi eksportin, importin, kalimin tranzit, transferimin dhe veprimtaritё ndёrmjetёsuese pёr mallrat ushtarake dhe mallrat e teknologjitё me pёrdorim tё dyfishtё, pёr sigurimin e interesave kombёtarë tё Republikёs sё Shqipёrisё, mbikёqyrjen e respektimit tё angazhimeve tё saj nё traktatet ndёrkombёtare pёr mospёrhapjen e armёve tё dёmtimit nё masё dhe sistemet e lёshimit tё tyre, transferimin e armёve konvencionale, si dhe pёr zbatimin e masave, qё synojnё parandalimin e pёrdorimit tё kёtyre mallrave nga terroristё dhe grupe tё tjera pёr qёllime tё kundёrligjshme.

Neni 2
Pёrkufizime

Nё këtë ligj termat e mëposhtëm kanë këto kuptime:
1. “Transferim ndёrkombёtar i mallrave” është eksportimi, importimi, rieksportimi i mallrave, lёvizja e pёrkohshme e tyre, brenda ose jashtё territorit tё Republikёs sё Shqipёrisё, kalimi tranzit i mallrave pёrmes territorit tё saj dhe ndonjё transfertё tjetёr mallrash jashtё kёtij territori, nё tё cilёn janё pёrfshirё subjekte tё ndryshme.
2. “Eksport” është:
a) shitja ose transferimi i ligjshёm i mallrave njё subjekti tё huaj, qё ushtron veprimtari ekonomike ose veprimtari tё tjera, me ose pa lёvizjen e mallrave jashtё kufijve doganorё tё Republikёs sё Shqipёrisё, si dhe rieksportimi i mallrave, pёrfshirё kёtu shitjen ose transferimin e mallrave njё pёrfaqёsuesi diplomatik tё huaj nё territorin e Republikёs sё Shqipёrisё ose njё pёrfaqёsuesi tё çfarёdo subjekti ligjor tё huaj, qytetar me shtetёsi tё huaj ose pa shtetёsi;
b) shitja ose transferimi i sё drejtёs sё kontrollit mbi mallrat nё territorin e Republikёs sё Shqipёrisё ose jashtё kufijve tё saj njё subjekti ligjor tё huaj ose pёrfaqёsuesit tё tij, njё personi me shtetёsi tё huaj ose pa shtetёsi, pёrfshirё kёtu realizimin e saj edhe nёpёrmjet rrugёve e mёnyrave tё ndryshme tё komunikimit;
c) ekspozimi, zbulimi i teknologjisё te njё i huaj ose person pa shtetёsi;
ç) transportimi faktik i mallrave pёr transferimin e tyre tё mёtejshёm ose lёvizjen jashtё kufijve tё Republikёs sё Shqipёrisё.
3. “Embargo (e plotё ose e pjesshme)” është masa ndaluese ose kufizime tё eksportit tё mallrave pёr nё vende tё identifikuara si tё tilla nga organizatat ndёrkombёtare, ku Republika e Shqipёrisё ёshtё anёtare, ose si pasojё e vendimeve tё marra pёr shkak tё ndjekjes sё politikave tё caktuara kombёtare.
4. “Import” është blerja ose pёrfitimi tjetёr i ligjshёm i mallrave nga biznese apo subjekte tё tjera tё huaja, me ose pa lёvizjen (hyrjen) e tyre pёr nё Republikёn e Shqipёrisё, pёrfshirё kёtu blerjet pёr pёrdorim tё brendshёm nga filiale dhe pёrfaqёsues tё institucioneve tё shtetit shqiptar, organizatave, pёrfaqёsive diplomatike dhe konsullore jashtё shtetit.
5. “Rieksportim” është shitja e mallrave, qё janё importuar mё parё nё territorin e Republikёs sё Shqipёrisё ose transferimi i kёtyre mallrave nё mёnyra tё tjera tё ligjshme subjekteve tё huaja, me ose pa lёvizje tё tyre jashtё territorit tё Republikёs sё Shqipёrisё.
6. “Tranzitim” është lёvizja e mallrave nga njё shtet i huaj te njё tjetёr pёrmes territorit doganor tё Republikёs sё Shqipёrisё, ndёrmjet dy pikave tё hyrjes dhe tё daljes ose me anё tё njё kalimi tё vetёm tё kufirit tё shtetit shqiptar, me pёrjashtim tё rasteve kur e drejta e pronёsisё ose e pёrdorimit tё kёtyre mallrave, gjatё kёsaj lёvizjeje tё ligjshme nё territorin e Republikёs sё Shqipёrisё, kalon nga njё person te njё tjetёr.
7. “Eksportim i pёrkohshёm i mallrave” është lёvizja e mallrave nga territori doganor i Republikёs sё Shqipёrisё pёr nё njё shtet tё huaj pёr rikthim tё mёvonshёm nё vendin e nisjes.
8. “Importim i pёrkohshёm i mallrave” janë lёvizjet e mallrave nga njё shtet i huaj pёr nё Republikёn e Shqipёrisё pёr lёvizjen e mёvonshme tё tyre jashtё territorit tё saj.
9. “Mallrat dhe teknologjitё” janë mallrat dhe teknologjitё e paracaktuara pёr qёllime ushtarake dhe pёr pёrdorim tё dyfishtё.
Mallrat dhe teknologjitё e paracaktuara pёr qёllime ushtarake, veçmas apo tё bashkuara me njё mall tjetër, janё:
a) produktet e paracaktuara pёr qёllime ushtarake, si armatime, municione, hardware (pjesё elektronike) tё prodhuara pёr qёllime tё veçanta ose ushtarake apo pjesё specifike pёr prodhimin e tyre, eksplozivё, materialet dhe pajisjet e veçanta, tё projektuara pёr zhvillimin, prodhimin dhe pёrdorimin e produkteve tё tilla;
b) shёrbimet e paracaktuara pёr qёllime ushtarake, si: shёrbime qё u sigurohen personave juridikё ose fizikё, brenda ose jashtё vendit, pёrfshirё edhe shёrbimet ndёrmjetёsuese nё fushёn e projektimit, prodhimit, ndёrtimit, montimit, testimit, riparimit, shёrbimit teknik, pёrmirёsimit, modernizimit, funksionimit, menaxhimit, demilitarizimit, marketingut, magazinimit, ekspozimit, identifikimit, pёrfitimit ose pёrdorimit tё produkteve apo teknologjive tё pёrdorimit ushtarak, si dhe dhёnien e tyre subjekteve juridike tё huaja ose pёrfaqёsuesve tё tyre apo personave pёr shёrbime qё kanё lidhje me financimin e veprimtarive tё mёsipёrme;
c) teknologjitё e paracaktuara pёr qёllime ushtarake, si: informacioni i veçantё, nё çdo formё (me pёrjashtim tё informacionit tё hapur pёr publikun), i nevojshёm pёr zhvillimin, prodhimin ose pёrdorimin e produkteve tё paracaktuara pёr qёllime ushtarake, si dhe furnizimi i shёrbimeve me karakter ushtarak. Njё informacion i tillё mund tё jetё nё formёn e tё dhёnave teknike ose tё asistencёs teknike.
10. “Tё dhёna teknike” janë projektet, planet, skicat, skemat, diagramat, modelet, formulat, specifikimet, software-t, manualet dhe udhёzuesit, tё printuara nё letёr ose tё regjistruara nё mjete tё tjera tё ruajtjes sё informacionit, pёrfshirё dhe ato elektronike.
11. “Asistencё teknike” është dhёnia e udhёzimeve dhe e kёshillimeve, si dhe marrja e masave pёr pёrmirёsimin e kualifikimit, arsimimit e tё metodave tё punёs dhe pёr rritjen e mёtejshme tё pёrvojёs.
12. “Teknologjitё bazё” janë teknologjitё qё përcaktojnё parimet dhe mёnyrat e punёs, elementet pёrbёrёse tё tyre, pa tё cilat pajisjet ushtarake nuk mund tё prodhohen ose të pёrdoren.
13. “Mallra me pёrdorim tё dyfishtё” janë lloje produktesh tё veçanta, pajisje, materiale, software dhe teknologji, qё nuk janё tё projektuara posaçёrisht pёr qёllime ushtarake, si dhe pёr punё e shёrbime tё lidhura me to, tё cilat, pёrveç pёrdorimit civil, mund tё pёrdoren pёr qёllime ushtarake ose terroriste apo nё projektimin, prodhimin, pёrdorimin e armёve tё paracaktuara pёr qёllime ushtarake, armёve tё shkatёrrimit nё masё, mёnyrat e pёrhapjes sё tyre ose e pajisjeve eksplozive, bёrthamore, pёrfshi kёtu disa lloje materialesh bёrthamore, agjentё kimikё, bakterologjikё, biologjikё dhe pёrgatitja toksike.
14. “Pёrdoruesit e fundit” janë personat juridikё ose fizikё vendas, strukturat shtetёrore tё Republikёs sё Shqipёrisё, Forcat e Armatosura tё Republikёs sё Shqipёrisё, subjektet e zbatimit tё ligjit, bizneset e huaja dhe subjektet e tjera, qё janё konsumatorё tё drejtpёrdrejtё tё mallrave tё importuara nё Shqipёri ose tё eksportuara nga Shqipёria.
15. “Pёrdorim i fundit ushtarak” është pёrdorimi i njё malli pёr projektimin, prodhimin, montimin, testimin, riparimin, shёrbimin teknik, modifikimin, pёrmirёsimin, shfrytёzimin, blerjen ose pёrdorimin e mallrave tё projektuara pёr qёllime ushtarake, si:
a) pёrfshirja e mallrave tё tilla nё listёn e mallrave tё paracaktuara pёr qёllime ushtarake;
b) pёrdorimi i procesit tё prodhimit, testimit tё pajisjeve teknologjike dhe tё pёrbёrёsve tё tyre;
c) pёrdorimi i çdo komponenti tё mallrave e tё pajisjeve tё pёrmendura, materialeve, software dhe teknologjive, ose garantimi i shёrbimeve nё kёtё funksion.
16. “Subjektet qё kryejnё transferime ndёrkombёtare mallrash” janë subjekte me veprimtari tregtare nё Republikёn e Shqipёrisё, të regjistruara nё mёnyrё tё rregullt nga Autoriteti i Kontrollit Shtetёror tё Eksporteve dhe pёrfaqёsuesit e tyre, persona fizikё ose juridikё, qё kanё si qёllim kryerjen e transferimeve ndёrkombёtare, pёrfshirё edhe shёrbimet ndёrmjetёsuese.
17. “Licencё” është dokumenti ligjor, i lёshuar nga Autoriteti i Kontrollit Shtetёror tё Eksporteve, me anё tё tё cilit i lejohet njё subjekti tё kryejё transferime ndёrkombёtare tё mallrave, pёrfshirё tё drejtёn e eksportit ose tё importit. Licenca mund tё jetё e vlefshme pёr njё pёrdorim, e pёrgjithshme ose e pakufizuar.
18. “Autorizim” është dokumenti ligjor, i lёshuar nga Autoriteti i Kontrollit Shtetёror tё Eksporteve, qё i jep njё subjekti tё licencuar pёr kryerjen e transferimeve ndёrkombёtare tё mallrave tё drejtёn pёr import dhe eksport tё pёrkohshёm tё mallrave ose tranzitim tё tyre, pёr kryerjen e negociatave pёr nёnshkrimin e njё marrёveshjeje ekonomike tё huaj/kontratё, nё transferimet ndёrkombёtare tё mallrave tё projektuara pёr qёllime ushtarake ose eksportin e mallrave me pёrdorim tё dyfishtё dhe tё mallrave tё tjera tё destinuara pёr nё shtetet qё janё objekt i embargos sё pjesshme pёr kёto mallra.
Autorizimi mund tё jetё i vlefshёm pёr njё rast, i pёrgjithshёm ose i pakufizuar.
19. “Licencё ose autorizim me njё pёrdorim” është licenca ose autorizimi, lёshuar njё subjekti tё pёrfshirё nё transferime ndёrkombёtare tё mallrave, pёr tё kryer negocimet e nevojshme ose pёr tё kryer njё transfertё tё veçantё ndёrkombёtare tё mallrave te njё pёrdorues i fundit, i identifikuar, duke pёrcaktuar pёrshkrimin e mallit, sasinё, vlerёn, kushtet e veçanta tё shpёrndarjes, emrin e biznesit tё huaj ose tё njё subjekti tjetёr, shtetin e destinacionit ose tё origjinёs sё mallit dhe tё pёrdoruesit tё fundit.
20. “Licencё ose autorizim i pёrgjithshёm” është licenca ose autorizimi, lёshuar njё subjekti tё pёrfshirё nё transferime ndёrkombёtare tё mallrave pёr zhvillimin herё pas here tё negociatave ose pёr kryerjen e transferimit ndёrkombёtar tё mallrave te njё pёrdorues i fundit, i identifikuar, duke pёrshkruar mallin, kushtet e veçanta tё shpёrndarjes, emrin e biznesit tё huaj ose tё subjekteve tё tjera, vendin e destinacionit ose tё pёrdoruesit tё fundit.
21. “Licencё ose autorizim i pakufizuar” është licenca ose autorizimi, lёshuar njё subjekti tё pёrfshirё nё transferime ndёrkombёtare tё mallrave pёr zhvillimin herё pas here tё negociatave ose pёr kryerjen e transferimit tё mallrave, me shёnimin vetёm pёr pёrshkrimin e mallit, kushtet e veçanta tё shpёrndarjes, emrin e shtetit tё destinacionit ose tё origjinёs sё mallit.
22. “Kontroll shtetёror i eksportit” është tёrёsia e masave qё merren nga Autoriteti Shtetёror i Kontrollit tё Eksporteve dhe organet e tjera shtetёrore pёr ushtrimin e kontrollit shtetёror mbi transferimet ndёrkombёtare tё mallrave, pёrdorimin e tyre nga personat juridikё apo fizikё pёr qёllime tё sigurisё kombёtare dhe tё pёrmbushjes sё angazhimeve ndёrkombёtare tё Republikёs sё Shqipёrisё.
23. “Sistem ndёrinstitucional i kontrollit tё eksporteve” është tёrёsia e masave organizative, ligjore, informative dhe masave tё tjera qё merren nga institucionet shtetёrore ndaj njё subjekti tё pёrfshirё nё transferimet ndёrkombёtare tё mallrave, pёr vёzhgimin e tij pёr tё garantuar nёse veprimtaria ёshtё nё pёrputhje me legjislacionin pёr kontrollin e eksportit.
24. “Veprimtari ndёrmjetёsuese” (brokerage) është çdo veprim i kryer nga njё subjekt tregtar i Republikёs sё Shqipёrisё, person juridik ose fizik, qё mundёson (ndёrmjetёson) kryerjen e transferimeve ndёrkombёtare tё mallrave, tё projektuara pёr qёllime ushtarake, pёrfshirё veprimet pёr financimin, transportin e dёrgesave, pavarёsisht origjinёs sё kёtyre mallrave dhe territorit nё tё cilin do tё kryhet kjo veprimtari.
25. “Dokument i garancisё” është dokumenti i shkruar, qё pёrmban konfirmimin me shkrim tё organit tё autorizuar shtetёror ose tё njё shteti tё huaj pёr deklarimin e qёllimit tё pёrdorimit tё artikujve, qё jepet nё formёn e njё certifikate ndёrkombёtare importi, certifikate shpёrndarjeje ose ndonjё dokumenti tjetёr qё pёrmban njё konfirmim tё tillё, apo qё siguron zotimin me shkrim tё pёrdoruesit tё fundit, i cili jepet nё formёn e certifikatёs sё pёrdoruesit tё fundit.
26. “Certifikatё ndёrkombёtare e importit” është dokumenti, i lёshuar nga autoriteti i kontrollit shtetёror tё eksporteve i shtetit importues, qё konfirmon zotimin e importuesit tё importojё mallra nё shtetin e tij dhe pas importit tё mos i eksportojё apo tё mos i dёrgojё nё njё shtet tjetёr, pa lejen e organit tё lartpёrmendur.
27. “Deklaratё doganore” është dokumenti i lёshuar nga autoriteti i kontrollit shtetёror tё eksporteve i shtetit importues, qё konfirmon se mallrat kanё hyrё nё kёtё shtet.
28. “Certifikatё e pёrdoruesit tё fundit” është dokumenti, me anё tё tё cilit pёrdoruesi i fundit pёrcakton vendin e instalimit (pёrdorimit) dhe qёllimin e fundit tё pёrdorimit tё mallit, si dhe garanton se mallrat nuk do tё pёrdoren ndryshe nga çfarё pёrcaktohet nё certifikatё, se nuk do tё transferohen te ndonjё subjekt tjetёr nё territorin e shtetit mbёrritёs, ose nuk do tё rieksportohen pa lejen e organeve shtetёrore pёrkatёse, pёrfshirё edhe garanci tё tjera pёr mallrat e importuara, tё parashikuara nga kushtet e marrёveshjes/kontratёs ekonomike me jashtё ose sipas kёrkesave tё shtetit eksportues.

Neni 3
Fusha e veprimit tё ligjit

1. Ky ligj rregullon marrёdhёniet juridike, qё lindin pёr shkak tё veprimtarive pёr transferimin ndёrkombёtar tё mallrave, pёrfshirё shёrbimet e ndёrmjetёsimit, prodhimit, shkencёs, bashkёpunimit teknik, demonstrimet e tyre nё ekspozitat e panairet ndёrkombёtare pёr qёllime reklamimi, testimi, marketingu dhe veprime tё lidhura me to deri nё pёrdorimin përfundimtar apo pёrdoruesin e fundit, tё kryera nё pёrputhje me procedurat e vendosura pёr subjektet e pёrfshira nё transferimet ndёrkombёtare tё mallrave.
2. Ky ligj nuk aplikohet pёr:
a) transferimin e mallrave, qё kanё lidhje me veprimtaritё e Forcave tё Armatosura ose tё strukturave tё tjera shtetёrore tё sigurisё tё Republikёs sё Shqipёrisё jashtё territorit tё saj, ose me veprimtarinё e forcave ushtarake tё huaja nё territorin e Republikёs sё Shqipёrisё, tё kryera nё kuadёr tё marrёveshjeve ndёrkombёtare, tё cilat sigurojnё mekanizmin e kontrollit shtetёror tё lёvizjes sё kёtyre mallrave;
b) transfertat ndёrkombёtare tё anestezikёve (gazet anestezike mjekёsore), të armёve sportive e tё gjahut, tё enёve pёr gazin, nё eksportimin dhe importimin e armatimit personal tё personelit tё shёrbimit ushtarak dhe tё organeve tё rendit e tё sigurisё sё brendshme shtetёrore, qё janё tё pajisura me armё, sipas ligjit;
c) procedurat e kontrollit shtetёror pёr transferimet ndёrkombёtare tё eksportit tё mallrave, qё kanё si qёllim dhёnien e asistencёs ushtarake, nё pёrputhje me kushtet e parashikuara nё marrёveshjet e traktatet ndёrkombёtare, ku Republika e Shqipёrisё bёn pjesё, si dhe lёvizjen e mallrave jashtё vendit pёr dhёnien e ndihmёs sё emergjencёs shteteve tё huaja, kur kjo vendoset sipas ligjit.

Neni 4
Parimet e politikёs shtetёrore pёr kontrollin e eksportit

Politika shtetёrore pёr kontrollin e eksportit bazohet nё kёto parime:
1. Pёrparёsinё e interesit kombёtar: politik, ekonomik dhe ushtarak, mbrojtja e tё cilit ёshtё i domosdoshёm pёr garantimin e sigurisё kombёtare.
2. Mbrojtjen e interesit politik, ekonomik dhe ushtarak tё vendit.
3. Detyrimin e respektimit tё angazhimeve ndёrkombёtare tё Republikёs sё Shqipёrisё pёr mospёrhapjen e armёve tё shkatёrrimit nё masё, mёnyrat e pёrhapjes sё tyre dhe sigurimin e kontrollit shtetёror gjatё transferimit ndёrkombёtar tё mallrave tё paracaktuara pёr qёllime ushtarake dhe tё mallrave me pёrdorim tё dyfishtё, si dhe moslejimin e pёrdorimit tё kёtyre mallrave pёr akte terroriste dhe qёllime tё tjera tё paligjshme.
4. Ligjshmёrinё.
5. Zbatimin e kontrollit tё eksportit vetёm nё masёn e nevojshme pёr arritjen e qёllimit tё tij.
6. Harmonizimin e procedurave dhe tё rregullave tё kontrollit shtetёror tё eksportit me praktikat dhe normat ligjore ndёrkombёtare.
7. Sigurimin e ndёrveprimit me organizatat ndёrkombёtare dhe shtetet e huaja nё fushёn e kontrollit shtetёror tё eksporteve, pёr forcimin e sigurisё dhe tё stabilitetit ndёrkombёtar, pёrfshirё kёtu mospёrhapjen e armёve tё shkatёrrimit nё masё dhe tё sistemeve tё tyre tё pёrhapjes.

Neni 5
Metodat e zbatimit tё kontrollit shtetёror tё eksportit

Metodat e zbatimit tё kontrollit shtetёror tё eksporteve janё si mё poshtё:
 1. Identifikimi i mallrave, duke bёrё krahasimin e mallrave nё fakt me emёrtimin e mallrave tё listёs sё kontrollit tё eksporteve.
 2. Dhёnia e licencёs ose e autorizimit, qё lejon kryerjen e transfertave ndёrkombёtare tё mallrave ose tё negociatave pёr transferime tё tilla.
 3. Zbatimi i procedurave tё kontrollit doganor pёr kёto transferime mallrash, nё pёrputhje me legjislacionin doganor nё fuqi.
 4. Zbatimi i sanksioneve pёr veprimtarinё e subjekteve tregtare tё huaja, qё shkelin procedurat e transferimeve ndёrkombёtare tё mallrave, tё vendosura me kёtё ligj dhe akte tё tjera ligjore pёr kontrollin e eksporteve.

Neni 6
Kompetencat pёr kontrollin e eksportit

1. Kuvendi vendos bazat ligjore tё politikёs pёr kontrollin e eksporteve.
2. Kёshilli i Ministrave harton dhe zbaton politikёn shtetёrore pёr kontrollin e eksporteve.
3. Politika shtetёrore nё kёtё fushё zbatohet edhe nga Autoriteti Shtetёror pёr Kontrollin e Eksporteve, ministritё dhe subjektet e tjera shtetёrore, qё kanё kompetenca pёr kontrollin e eksporteve. Kёto subjekte mund tё angazhojnё organizma tё tjerë shtetërorë gjatё zbatimit tё masave tё marra nё procesin e kontrollit tё eksportit, si pёrfaqёsitё diplomatike e konsullore tё Republikёs sё Shqipёrisё jashtё vendit, me pёlqimin e institucionit tё varёsisё.
4. Autoriteti i Kontrollit Shtetёror tё Eksporteve, nё mёnyrё tё drejtpёrdrejtё apo nё bashkёpunim me organet e tjera qendrore ekzekutive:
a) nxit veprimtaritё pёr transfertat ndёrkombёtare tё mallrave, kur ato janё nё pёrputhje me interesin kombёtar, duke i dhёnё pёrparёsi krijimit ose ruajtjes sё vendeve ekzistuese tё punёs nё fushёn e teknologjisё sё lartё;
b) kufizon/ndalon kёto veprimtari, nёse bien nё kundёrshtim me interesin kombёtar, me angazhimet ndёrkombёtare tё Republikёs sё Shqipёrisё, me angazhimet nё luftёn kundёr terrorizmit, kur ka arsye tё mendohet se kёto mallra i pёrkasin armёve tё dёmtimit nё masё apo kanё si qёllim krijimin e armёve tё tilla e tё mjeteve tё pёrhapjes sё tyre, ose kur subjekti nuk është i pajisur me garancinё e pёrdoruesit tё fundit tё mallit.
Neni 7
Shkёmbimi i tё dhёnave nё procesin e kontrollit shtetёror tё eksportit

Autoriteti i Kontrollit Shtetёror tё Eksporteve ka tё drejtё tё marrё nga organet e tjera shtetёrore dhe subjektet e tjera, nё transferimet ndёrkombёtare tё mallrave, tё gjitha tё dhёnat e nevojshme pёr ushtrimin e funksioneve tё veta pёr kontrollin e eksporteve. Kёto tё dhёna mund t’i pёrdorё dhe t’i shkёmbejё me agjencitё e tjera ndёrkombёtare homologe, si dhe me homologё ndёrkombёtarё, vetёm pёr qёllime tё kontrollit tё eksporteve dhe pёr mbrojtjen e interesave kombëtarë.
Shkёmbimi i informacionit pёr transferimet ndёrkombёtare tё mallrave nuk duhet tё jetё nё kundёrshtim me legjislacionin shqiptar nё fuqi dhe me interesat kombëtarë.

Neni 8
Konfidencialiteti i kontrollit

Autoriteti i Kontrollit Shtetёror tё Eksporteve, gjatё veprimtarisё sё vet, ёshtё i detyruar tё ruajё konfidencialitetin pёr tё dhёnat e sekretet e subjekteve tregtare, objekt i kontrollit.

KREU II
BAZAT E ORGANIZIMIT DHE TË ZBATIMIT TË KONTROLLIT SHTETËROR TË EKSPORTIT

Neni 9
Autoriteti i kontrollit tё eksporteve, importeve tё mallrave ushtarake e tё mallrave e teknologjisё me pёrdorim tё dyfishtё

Nё Ministrinё e Mbrojtjes funksionon Agjencia e Kontrollit Shtetёror tё Eksport-Importeve tё Mallrave Ushtarake, Mallrave e Teknologjive me Pёrdorim tё Dyfishtё (që në këtë ligj do të quhet Autoriteti i Kontrollit Shtetëror të Eksporteve).
Veprimtaritё tregtare me tё huajt kryhen nё bazё tё licencave dhe tё autorizimeve, tё lёshuara nga ky autoritet pas marrjes sё mendimit tё institucioneve tё interesuara.
Kёshilli i Ministrave, me vendim, pёrcakton organizimin, pёrbёrjen, funksionimin dhe statutin e Autoritetit tё Kontrollit Shtetёror tё Eksporteve dhe procedurёn e marrjes sё miratimit tё institucioneve tё interesuara.

Neni 10
Lista e mallrave qё janё objekt i kontrollit shtetёror tё eksportit

Emёrtimet dhe pёrshkrimet e mallrave që janё objekt i kontrollit shtetёror tё eksporteve pёrfshihen nё listёn e mallrave, objekt i kontrollit. 
Lista e mallrave hartohet nga organi shtetёror i autorizuar pёr kontrollin e eksporteve, me pjesёmarrjen e ministrive e tё organeve tё tjera tё interesuara. Kjo listё duhet të jetё nё pёrputhje tё plotё me listёn e mallrave me pёrdorim tё dyfishtё tё Bashkimit Europian dhe listat e regjimeve tё tjera ndёrkombёtare tё armёkontrollit.
Kёshilli i Ministrave miraton çdo vit listёn e mallrave, qё janё objekt i kontrollit shtetёror tё eksportit.

Neni 11
Zbatimi i procedurave tё kontrollit shtetёror tё eksportit pёr ndalimin e përhapjes
sё armёve tё shkatёrrimit nё masё, mёnyrat e pёrhapjes sё tyre dhe tё armёve konvencionale

Kur njё organ qendror shtetёror ekzekutiv merr informacion pёr qёllimin ose mundёsinё e pёrdorimit tё ndonjё artikulli, qё nuk pёrfshihet nё listё nё vendet qё janё pёrdoruesit e fundit tё tyre, pёr projektimin, prodhimin, montimin, testimin, riparimin, shёrbimin teknik, modifikimin, pёrmirёsimin, veprimin, drejtimin, menaxhimin, magazinimin, ekspozimin, identifikimin ose pёr pёrhapjen e armёve tё dёmtimit nё masё e tё rrugёve tё lёshimit tё tyre, ёshtё i detyruar tё informojё Autoritetin e Kontrollit Shtetёror tё Eksporteve, i cili ka tё drejtёn e ushtrimit tё procedurave tё kontrollit shtetёror tё eksporteve.
Kontrolli shtetёror i eksporteve zbatohet edhe pёr eksportin dhe lёvizjen e pёrkohshme tё mallrave, qё nuk janё pёrfshirё nё listёn e kontrollit, nё rastet kur:
1. Mallra tё tilla importohen nё territorin e Republikёs sё Shqipёrisё, tё shoqёruara me certifikatё ndёrkombёtare tё importit, tё lёshuar nga autoriteti i shtetit eksportues, i cili kёrkon njё kontroll tё tillё.
2. Eksporti ose lёvizja e pёrkohshme e mallrave tё tilla jashtё Shqipёrisё bёhet pёr nё vendet nёn embargo, tё plotё ose tё pjesshme, tё shpallur nё bazё tё rezolutave tё Kёshillit tё Sigurimit tё Kombeve tё Bashkuara, organizmave tё tjerë ndёrkombёtarë, ku Republika e Shqipёrisё ёshtё anёtare ose nga legjislacioni kombёtar.
3. Njё subjekt i pёrfshirё nё veprimtaritё ekonomike me jashtё ёshtё informuar nga Autoriteti i Kontrollit Shtetёror tё Eksporteve pёr mundёsinё e pёrdorimit tё plotё ose tё pjesshёm tё mallrave qё eksportohen ose lёvizin pёrkohёsisht te njё shtet pёr projektimin, prodhimin, montimin, testimin, riparimin, shёrbimin teknik, modifikimin, pёrmirёsimin, veprimin, drejtimin, menaxhimin, magazinimin, ekspozimin, identifikimin ose pёr pёrhapjen e armёve tё dёmtimit nё masё e tё rrugёve tё lёvizjes sё tyre, ose pёr pёrdorim tё fundit ushtarak nё vendet nёn embargo, tё pjesshme ose tё plotё, sipas rezolutave tё Kёshillit tё Sigurimit tё Kombeve tё Bashkuara, organizmave tё tjerë ndёrkombёtarë, ku Shqipёria ёshtё anёtare, ose legjislacionit kombёtar, atёherё ky subjekt ёshtё i detyruar t’i drejtohet Autoritetit tё Kontrollit Shtetёror tё Eksporteve pёr tё marrё autorizim pёr ushtrimin e sё drejtёs sё eksportit tё kёtyre mallrave, pa marrё parasysh nёse ato janё tё pёrfshira nё listё apo jo.

Neni 12
Ekspertiza në fushën e kontrollit shtetëror të eksportit

1. Autoriteti i Kontrollit Shtetëror të Eksporteve kryen ekspertizën në fushën e kontrollit shtetëror të eksporteve për zgjidhjen e çështjeve të licencave, autorizimeve ose certifikatёs ndërkombëtare të importit, të mundësisë së regjistrimit të subjektit në veprimtaritë ekonomike me jashtë ose të dhënies së mundësisë së eksportit dhe të importit të mallrave të destinuara për qëllime ushtarake edhe nëse këto vlerësohen sekret shtetëror.
2. Ekspertë nuk mund të caktohen personat që kanë interesa në rezultatin e ekspertizës.
3. Kohëzgjatja e një ekspertize nuk duhet të kalojë 30 ditë nga data e sigurimit të të gjitha dokumenteve të nevojshme për organin e autorizuar shtetëror të kontrollit të eksporteve, nëse nuk është i nevojshëm bashkërendimi i punës me institucionet e tjera të interesuara.

Neni 13
Objektivat në fushën e kontrollit të eksportit

a) Vlerësimi i statusit të mbrojtjes së interesave të sigurisë kombëtare, mbajtja e angazhimeve ndërkombëtare të Republikës së Shqipërisë për mospërhapjen e armëve të shkatërrimit në masë, mënyrat e përhapjes së tyre dhe kufizimin e transferimeve të armëve konvencionale, si dhe marrja e masave për shmangien e përdorimit të mallrave të lartpërmendura për qëllime terroriste dhe të kundërligjshme.
b) Vlerësimi i eksportit nёse në vendin që është përdoruesi i fundit ekziston mundësia e krijimit të armëve të shkatërrimit në masë, mënyrat e përhapjes së tyre, armët konvencionale, makinerive ushtarake, ose blerja e çdo artikulli tjetër që mund të përdoret për krijimin e armëve të shkatërrimit në masë ose për mënyrat e përhapjes së tyre.
c) Krahasimi i të dhënave në etiketën e mallit dhe në përshkrimin e tij, objekt i ekspertizës, me emërtimin e mallit e përshkrimin e tij në listёn e mallrave, objekt i kontrollit shtetëror të eksporteve.
ç) Përcaktimi i origjinës së mallrave.
d) Vlefshmëria e garancisë për shpërndarjen e mallrave te përdoruesi i fundit, i deklaruar dhe përdorimi i tyre për qëllimet e deklaruara.
dh) Qëndrueshmëria e subjekteve të përfshira në transferimet ndërkombëtare të mallrave, sipas legjislacionit shqiptar për kontrollin e eksportit, si dhe prania e dokumenteve organizative nё sistemin ndërinstitucional të kontrollit të eksportit në këto subjekte.
e) Përcaktimi i mundësisë sё garantimit tё lejes pёr subjektet e përfshira në transferimet ndërkombëtare të mallrave, që u jep atyre të drejtën e import-eksportit, tranzitimit ose të kryerjes së negociatave të pasuara me nënshkrimin e marrëveshjeve ekonomike me jashtë/kontratave për kryerjen e transferimeve ndërkombëtare të mallrave, si dhe revokimin e këtyre lejeve kur këto subjekte shkelin legjislacionin në fushën e kontrollit shtetëror të eksportit.
ë) Përcaktimi i mundësisë për garantimin e dhënies së certifikatave ndërkombëtare të importit të mallrave subjekteve të përfshira në transferimet ndërkombëtare të mallrave, si dhe të drejtën e revokimit të këtyre certifikatave kur shkelet legjislacioni në fushën e kontrollit të eksportit nga këto subjekte.
f) Vlerësimi i kushteve për regjistrim pranë Autoritetit të Kontrollit Shtetëror të Eksporteve të subjekteve të krijuara sipas ligjit nr.7632, datë 4.11.1992 “Për dispozitat, që rregullojnë pjesën e parë të Kodit Tregtar”, të cilat kanë për qëllim kryerjen e transferimit ndërkombëtar të mallrave, përfshirë këtu edhe subjektet tregtare, që synojnë të ushtrojnë veprimtari ndërmjetësimi për transferimet ndërkombëtare të mallrave, të destinuara për qëllime ushtarake.
g) Vlerësimi i mundësisë për paraqitjen e propozimeve në Këshillin e Ministrave, nëpërmjet Ministrit të Mbrojtjes, për t’u garantuar subjekteve të përfshira në transferimet ndërkombëtare të mallrave të drejtat për të eksportuar dhe importuar mallra të paracaktuara për qëllime ushtarake dhe mallra që vlerësohen sekret shtetëror.
gj) Përcaktimi i dokumentacionit shoqërues të mallrave, të tilla si: informacione që përbëjnë sekret shtetëror dhe niveli i sekretit të këtyre mallrave.
h) Përcaktimi i faktorëve të tjerë, që mund të lejojnë marrjen e vendimeve thelbësore në fushën e kontrollit të eksportit.


Neni 14
Regjistrimi i subjekteve të përfshira në transferimin ndërkombëtar të mallrave

Subjektet tregtare, që kanë qëllim të kryejnë transferime ndërkombëtare të mallrave, përfshirë ato që kërkojnë të angazhohen në veprimtari ndërmjetësimi në transferimet ndërkombëtare të mallrave, të destinuara për qëllime ushtarake, regjistrohen paraprakisht si subjekte të përfshira në këtë transferim edhe pranë Autoritetit të Kontrollit Shtetëror të Eksporteve, ku duhet të paraqesin të dhëna dhe dokumente të nevojshme për kryerjen e ekspertizës së mallrave.
Në bazë të rezultateve të ekspertizës, Autoriteti i Kontrollit Shtetëror të Eksporteve identifikon mallrat, përcakton kushtet e transferimit të tyre ndërkombëtar në shtete të veçanta dhe u lëshon këtyre subjekteve certifikatën e regjistrimit, si subjekte të përfshira në transferime ndërkombëtare mallrash, bashkë me sqarimet plotësuese përkatëse për veçoritë e transferimit ndërkombëtar të mallrave.
Subjekti tregtar, në ekspertizën e mallrave, mund të asistohet nga persona apo organe të licencuara për kryerjen e identifikimit paraprak të mallrave.
Subjekti tregtar mban përgjegjësi për moskryerjen e identifikimit paraprak të mallrave dhe të veprimeve të nevojshme për marrjen e licencës për transfertat ndërkombëtare të mallrave, si dhe për importimin e tyre pa dokumente nga Republika e Shqipërisë.
Procedurat e kryerjes së ekspertizës rregullohen me vendim të Këshillit të Ministrave.

Neni 15
Autoriteti për kryerjen e transferimit ndërkombëtar të mallrave

Subjektet tregtare, të përfshira në veprimtaritë ekonomike me jashtë për eksportimin e importimin e mallrave ushtarake, që vlerësohen sekret shtetëror, autorizohen nga Këshilli i Ministrave.
Këshilli i Ministrave përcakton me vendim procedurat për marrjen ose shfuqizimin e licencave për kryerjen e transferimeve ndërkombëtare të mallrave të përshkruara në këtë nen.

Neni 16
Organizimi i sistemit të kontrollit të eksportit ndërmjet subjekteve të përfshira në transferimet ndërkombëtare të mallrave

Subjektet e përfshira në transferimet ndërkombëtare të mallrave, për të siguruar respektimin e legjislacionit për kontrollin e eksportit në të gjitha fazat e transferimit, mund të krijojnë një sistem ndërorganizativ të kontrollit të eksporteve me ndihmën e Autoritetit të Kontrollit Shtetëror të Eksporteve.
Vendosja e sistemit ndërorganizativ të kontrollit të eksportit është e detyrueshme për subjektet tregtare të përfshira në transferimet ndërkombëtare të mallrave, të cilat, nëse dëshirojnë të pajisen me licencё të përgjithshme apo të pakufizuar, duhet të marrin më parё autorizim nga Këshilli i Ministrave për të eksportuar dhe importuar mallra të destinuara për qëllime ushtarake dhe mallra që vlerësohen sekret shtetëror.
Autoriteti i Kontrollit Shtetëror të Eksporteve bën certifikimin e sistemit ndërorganizativ të kontrollit të eksportit, të krijuar nga subjektet e përfshira në transferimin ndërkombëtar të mallrave dhe i pajis ato me certifikatën e nevojshme të sistemit.
Procedurat e certifikimit përcaktohen nga Këshilli i Ministrave.

Neni 17
Licencat dhe autorizimet

Licencat dhe autorizimet lëshohen nga Autoriteti i Kontrollit Shtetëror të Eksporteve për një rast, tё përgjithshme ose të pakufizuara.
 1. Licencat dhe autorizimet për një rast mund t’u lëshohen subjekteve tregtare, të përfshira në transferimet ndërkombëtare të mallrave për zhvillimin e negociatave për marrëveshje ekonomike/kontrata të veçanta me jashtë, për zbatimin e transferimit ndërkombëtar të mallrave ose zbatimin e transferimeve të veçanta të mallrave, në përputhje me marrëveshjet që përmenden më lart, që janë të vlefshme për një periudhë të përcaktuar, por jo më shumë se një vit. Ky afat mund të zgjatet nga Autoriteti i Kontrollit Shtetëror të Eksporteve, në bazë të aplikimit të subjektit, të përfshirë në transferimin e mallrave, por jo më gjatë se afati i vlefshmërisë së marrëveshjes ekonomike, që i referohet kjo licencё/autorizim.
 2. Licencat dhe autorizimet e përgjithshme mund t’u lëshohen subjekteve, të përfshira në transferimet ndërkombëtare të mallrave, për zhvillimin herё pas here të negociatave pёr nënshkrimin e marrëveshjeve ekonomike me jashtë ose transferimin shumëherësh te përdoruesit e fundit të veçantë të parashikuar në marrëveshjen ekonomike me jashtë/kontratën, bërë gjatë kohës së vlefshmërisë së kësaj licence/autorizimi dhe është e vlefshme gjatë kësaj periudhe, por jo më shumë se tre vjet. 
 3. Licencat dhe autorizimet e pakufizuara mund t’u lёshohen subjekteve tё pёrfshira nё transferime ndёrkombёtare tё mallrave, nёse angazhohen herё pas here nё negociata tё planifikuara pёr nёnshkrimin e njё marrёveshjeje ekonomike me jashtё/kontratё, ose nё rastet e transferimeve shumёherёshe tё mallrave te pёrdoruesit e fundit tё ndryshёm nё njё shtet tё veçantё, sipas parashikimit nё marrёveshjen/kontratёn ekonomike me jashtё, tё planifikuar pёr t’u kryer me importues tё veçantё gjatё afatit tё vlefshmёrisё sё licencёs/ autorizimit, nё kuadёr tё traktateve pёrkatёse ndёrkombёtare ose transferime, nё tё cilat pёrfshihen shtetet qё janё anёtare nё regjimet ndёrkombёtare tё kontrollit tё eksporteve ose objekt pёrkatёs nё politikёn shtetёrore dhe ёshtё e efektshme pёr periudhёn e pёrcaktuar, por jo mё shumё se tre vjet.
Kushtet detyruese pёr lёshimin e licencave dhe tё autorizimeve tё veçanta, tё pёrgjithshme dhe tё pakufizuara pёr subjektet e pёrfshira nё transferimet ndёrkombёtare tё mallrave, janё ruajtja e sistemit ndёrorganizativ tё kontrollit tё eksporteve tё kёtyre subjekteve, sigurimi i vёzhgimit tё kёrkesave tё kontrollit tё eksporteve nё procesin e transferimeve ndёrkombёtare tё mallrave tё veçanta, ruajtja e mbajtja e dokumentacionit qё ka lidhje me kёto transferime dhe paraqitja e raporteve pёrkatёse tek Autoriteti i Kontrollit Shtetёror tё Eksporteve.

Neni 18
Afatet e shqyrtimit tё aplikimit pёr licencё/autorizim

Afatet pёr shqyrtimin e aplikimit, kur pёr dhёnien e licencave dhe autorizimeve nuk kёrkohet bashkёrendimi i punёs me institucionet e tjera tё interesuara, duhet tё pёrcaktohen nё pёrputhje me kategoritё e mallrave, por nuk duhet tё kalojnё afatet e pёrcaktuara mё poshtё nga dita e aplikimit:
 1. 45 ditё pёr eksportin (rieksportin) e mallrave ushtarake.
 2. 30 ditё pёr eksportin (rieksportin) e mallrave tё pёrdorimit tё dyfishtё dhe eksportin e pёrkohshёm (importin e pёrkohshёm) tё çdo malli.
 3. 15 ditё pёr importin ose kalimin tranzit tё mallrave, si dhe importin/eksportin e pёrkohshёm tё mallrave pёr arsye ekspozimi, panaire, reklama, teste dhe qёllime tё tjera tё ngjashme, nёse ajo nuk parashikon transferimin e sё drejtёs sё pronёsisё.
Koha e nevojshme pёr tё marrё informacion shtesё nga subjektet e pёrfshira nё transferimet ndёrkombёtare tё mallrave nuk ёshtё pёrfshirё nё kёtё afat.
Aplikimi pёr licencё apo autorizim vlerёsohet i refuzuar dhe nuk është objekt shqyrtimi, nёse informacioni shtesё nuk mbёrrin brenda dy muajve nga çasti i bёrjes sё kёrkesёs pёr aplikim.
Kёshilli i Ministrave pёrcakton procedurat pёr zgjatjen e afatit tё shqyrtimit tё aplikimeve dhe mёnyrёn e procedimit tё mёtejshёm.

Neni 19
Marrja e licencave, e autorizimeve dhe e garancisё shtetёrore

Vendimet pёr dhёnien e licencave dhe tё autorizimeve ose certifikatave ndёrkombёtare tё importit merren nga organi i Autoritetit tё Kontrollit Shtetёror tё Eksporteve, nё bazё tё rezultateve tё ekspertizёs pёr kontrollin e eksportit.
Njё subjekt i pёrfshirё nё transferimet ndёrkombёtare tё mallrave ose njё biznes i huaj apo subjekt tjetër, pёr marrjen e vendimit pёr dhёnien e licencave e tё autorizimeve ose tё certifikatave ndёrkombёtare tё importit, i dёrgon me shkrim Autoritetit tё Kontrollit Shtetёror tё Eksporteve kёrkesёn, tё shoqёruar me dokumentet e nevojshme pёr kryerjen e ekspertizёs. Kёto dokumente duhet tё pёrmbajnё tё dhёna tё sakta pёr mallrat e procedurat e transferimit ndёrkombёtar tё tyre, si edhe garancinё origjinale pёr kёto transferime, tё paraqitura bashkё me kёrkesёn.
Rishikimi i kёrkesave pёr dhёnien e licencave, autorizimeve dhe certifikatave ndёrkombёtare tё importit kryhet nga Autoriteti i Kontrollit Shtetёror tё Eksporteve me pjesёmarrjen, nёse ёshtё e nevojshme, tё organeve tё tjera shtetёrore, tё subjekteve, institucioneve dhe strukturave tё tjera, nёse çёshtjet qё shqyrtohen janё brenda kompetencave tё tyre.

Neni 20
Mosmarrja nё shqyrtim dhe refuzimi i kёrkesёs

Kёrkesa pёr dhёnien e licencave, autorizimeve ose certifikatёs ndёrkombёtare tё importit nuk do tё merret nё shqyrtim nёse:
a) ёshtё bёrё nga njё person qё nuk ka zotёsi juridike;
b) mungojnё dokumente ose ato janё formuluar nё kundёrshtim me kёrkesat e nenit 19 të këtij ligji;
c) ekzistojnё shkaqe tё tjera, qё bien nё kundёrshtim me legjislacionin shqiptar nё fuqi ose me marrёveshjet ndёrkombёtare tё ratifikuara.
Nёse kёrkesa pёr dhёnien e licencёs, autorizimit dhe certifikatёs ndёrkombёtare tё importit nuk merret nё shqyrtim ose refuzohet, Autoriteti i Kontrollit Shtetёror tё Eksporteve njofton aplikantin dhe organin shtetёror pёrgjegjёs brenda tri ditёve pas marrjes sё vendimit pёrkatёs, duke e shoqёruar me shpjegimet dhe arsyet e mosshqyrtimit apo tё refuzimit.

Neni 21
Revokimi dhe pezullimi i kёrkesave

Licencat, autorizimet dhe certifikatat ndёrkombёtare tё importit mund tё revokohen ose tё pezullohen nga Autoriteti i Kontrollit Shtetёror tё Eksporteve:
1. Nё rastet e emergjencёs, lidhur me nevojat dhe interesin e sigurisё kombёtare, ose pёr tё zbatuar detyrimet ndёrkombёtare tё Republikёs sё Shqipёrisё.
2. Kur subjekti ёshtё nё likuidim e sipёr, sipas procedurave ligjore pёrkatёse.
3. Kur subjekti, i pёrfshirё nё transferimin ndёrkombёtar tё mallrave, falimenton dhe ndaj tij zhvillohen procedurat ligjore pёrkatёse tё falimentimit.
4. Kur ёshtё e nevojshme kryerja e njё ekspertize shtesё nga Autoriteti i Kontrollit Shtetёror tё Eksporteve i dokumenteve tё paraqitura nga subjekti, i pёrfshirё nё transferimin ndёrkombёtar tё mallrave, i cili kёrkon tё pajiset me licencё, autorizim apo certifikatё ndёrkombёtare importi.
5. kur vihet re se subjekti, i pёrfshirё nё transferimet ndёrkombёtare tё mallrave, ka kryer shkelje tё legjislacionit, pёrfshirё legjislacionin pёr kontrollin e eksportit, pёrcaktuar nё nenin 30 tё kёtij ligji.

Neni 22
Afati i ruajtjes sё dokumentacionit

Autoriteti i Kontrollit Shtetёror tё Eksporteve mban dhe ruan pёr 10 vjet pas lёshimit tё lejes, lejes sё veçantё, certifikatёs ndёrkombёtare tё importit ose refuzimit tё kёrkesёs, kёrkesat e dokumentet e tjera tё paraqitura nga subjektet pёrkatёse.

Neni 23
Marrёveshjet ose kontratat me jashtё pёr transferimet ndёrkombёtare tё mallrave

1. Marrёveshjet ose kontratat ekonomike me jashtё, pёr transferimet ndёrkombёtare tё mallrave ushtarake dhe tё atyre me pёrdorim tё dyfishtё, nёnshkruhen me subjektet e pёrfshira nё veprimtaritё ekonomike me jashtё, nё pёrputhje me legjislacionin e Republikёs sё Shqipёrisё dhe me politikat shtetёrore, tё pёrcaktuara nga Kёshilli i Ministrave nё kёtё fushё.
2. Subjektet tregtare vendase, tё pёrfshira nё veprimtari ekonomike me jashtё, gjatё procesit tё hartimit tё kёtyre marrёveshjeve apo kontratave dhe mёnyrave tё tjera tё transferimit ndёrkombёtar tё mallrave, tё parashikuara nga ky ligj, prezumohet se janё nё dijeni se mallrat dhe artikujt, objekt i kёtyre transferimeve (marrёveshje e kontrata), mund tё pёrdoren nga shtete tё tjera ose nga subjekte ekonomike tё huaja pёr krijimin e armёve tё dёmtimit nё masё dhe mёnyrave tё pёrhapjes sё tyre.
3. Njё subjekt, i pёrfshirё nё veprimtari ekonomike me jashtё, ёshtё i detyruar tё refuzojё zbatimin e njё marrёveshjeje/kontrate ekonomike tё huaj pёr transferimin ndёrkombёtar tё mallrave, nёse ai njoftohet se mallrat do tё pёrdoren pёr qёllime tё tjera, tё padeklaruara nё marrёveshje/kontratё ose nё dokumente tё tjera tё lidhura me kёtё transferim, ose do tё pёrdoren nga njё pёrdorues tjetёr i fundit, i ndryshёm nga ai pёr tё cilin ёshtё lёshuar licenca/autorizimi.

KREU III
KONTROLLI SHTETËROR I VEPRIMTARIVE QË LIDHEN ME TRANSFERTAT NDËRKOMBËTARE TË MALLRAVE

Neni 24
Kontrolli shtetёror pёr kryerjen e negociatave pёr nёnshkrimin e njё marrёveshjeje ose kontrate ekonomike me jashtё

Njё subjekt, i pёrfshirё nё veprimtari ekonomike me jashtё, kryen negociata me njё subjekt ekonomik tё huaj, pёr nёnshkrimin e njё marrёveshjeje/kontrate ekonomike, pёr eksportin e mallrave tё destinuara pёr qёllime ushtarake dhe pёr pёrdorim tё dyfishtё, te njё shtet i huaj, pjesёrisht nёn embargo, nёse merr autorizim nga Autoriteti i Kontrollit Shtetёror tё Eksporteve.
Procedurat e kontrollit shtetёror pёr kёto negociata pёrcaktohen me vendim tё Kёshillit tё Ministrave.

Neni 25
Kontrolli shtetёror pёr pёrdorimin e fundit tё mallrave

1. Njё subjekt, i pёrfshirё nё transferimet ndёrkombёtare tё mallrave, i paraqet Autoritetit tё Kontrollit Shtetёror tё Eksporteve informacion tё plotё e tё saktё pёr pёrdorimin e fundit tё mallrave, objekte tё transferimit ndёrkombёtar, si dhe kopje tё garancisё origjinale pёr pёrdorimin e mallit, vetёm sipas qёllimit tё deklaruar tё pёrdorimit nga pёrdoruesi i fundit.
2. Subjektet e pёrfshira nё transferimet ndёrkombёtare tё mallrave marrin masa pёr verifikimin e mbёrritjes sё mallrave nё destinacion e pёr pёrdorimin e fundit dhe, pas kryerjes sё kёtij verifikimi, i paraqesin Autoritetit tё Kontrollit Shtetёror tё Eksporteve informacionin e duhur pёr kryerjen e verifikimeve tё nevojshme.
3. Autoriteti i Kontrollit Shtetёror tё Eksporteve dhe organet e tjera shtetёrore tё autorizuara kanё tё drejtё qё, nё pёrputhje me procedurat e parashikuara nё pikat 4, 5, 6 e 7 tё kёtij neni, tё kryejnё verifikimin e mbёrritjes nё destinacion dhe tё pёrdorimit tё mallit nё çdo fazё tё transferimit ndёrkombёtar edhe pas mbёrritjes te pёrdoruesi i fundit.
4. Kontrolli shtetёror ndaj pёrdoruesve tё fundit vendas, pёr mbajtjen e zotimeve pёr pёrdorimin e artikujve tё importuar, sipas qёllimeve tё deklaruara, ushtrohet nё bazё tё analizёs sё raporteve, tё paraqitura nga subjekti, pёrdorues i fundit, pёr pёrdorimin aktual tё mallrave, si dhe nёpёrmjet kontrolleve tё pёrzgjedhura tё mallrave nga pёrdoruesi i fundit.
5. Kontrollet e tilla i kryejnё punonjёsit e autorizuar nga Autoriteti i Kontrollit Shtetёror tё Eksporteve.
6. Nё verifikimin e pёrdorimit aktual nga pёrdoruesi i fundit shqiptar tё mallrave tё importuara mё parё nёn garancinё shtetёrore tё pёrdorimit tё tyre, sipas qёllimeve tё deklaruara, mund tё marrin pjesё edhe pёrfaqёsues tё eksportuesve tё huaj ose tё organeve shtetёrore tё shtetit eksportues, vetёm nёse ёshtё parashikuar nё marrёveshjet apo kontratat ekonomike ose nёse kjo e drejtё rrjedh nga detyrimet e njё marrёveshjeje ndёrkombёtare, ku vendi eksportues dhe Republika e Shqipёrisё janё palё.
7. Autoriteti i Kontrollit Shtetёror tё Eksporteve mund tё kryejё verifikimin e pёrdorimit nga pёrdoruesit e fundit tё huaj tё mallrave tё importuara nga Shqipёria nё territorin e vendeve tё kёtyre përdoruesve, nga subjekte tё pёrfshira nё veprimtari ekonomike me jashtё, nga subjekte tё huaja ose entet e tjera, nёn garancinё shtetёrore tё pёrdorimit pёr qёllimet e deklaruara, vetёm nёse ёshtё parashikuar nё marrёveshjet apo kontratat ekonomike ose nёse kjo e drejtё rrjedh nga detyrimet e njё marrёveshjeje ndёrkombёtare, ku Republika e Shqipёrisё dhe vendi eksportues janё palё.
8. Procedurat e dhёnies sё garancive dhe tё kryerjes sё kontrollit shtetёror, nё pёrmbushje tё detyrimeve pёr pёrdorimin e mallit, objekt i kontrollit shtetёror tё eksporteve, pёrfshirё dhёnien e certifikatave ndёrkombёtare tё importit dhe tё deklaratёs doganore tё mbёrritjes nё destinacion, pёrcaktohen me vendim tё Kёshillit tё Ministrave.

Neni 26
Procedurat e kontrollit shtetёror tё eksportit pёr transferimet ndёrkombёtare 
tё mallrave, nё kuadёr tё marrёveshjeve ndёrkombёtare 

Autoriteti i Kontrollit Shtetёror tё Eksporteve pёrdor procedura lehtёsuese pёr tё marrё nё shqyrtim dhe pёr t’u siguruar nёse licencat dhe autorizimet pёr transferimet ndёrkombёtare tё mallrave (pёrfshirё shёrbimet nё zhvillimet teknologjike) janё dhёnё nё kuadёr tё marrёveshjeve ndёrkombёtare ose ndёrqeveritare.
Zbatimi i procedurave lehtёsuese pёr eksportuesit dhe pёrdoruesit e fundit bёhet nё bazё tё listёs sё mallrave, tё pёrcaktuara nё marrёveshjen ndёrkombёtare ose ndёrqeveritare.
Autoriteti i Kontrollit Shtetёror tё Eksporteve merr vendim pёr dhёnien e licencёs ose tё autorizimit pёr njё transferim ndёrkombёtar mallrash brenda njё afati prej 15 ditёsh nga marrja nё dorёzim e tё gjitha dokumenteve tё nevojshme, tё paraqitura nga subjekti i pёrfshirё nё kёtё transferim.

Neni 27
Kontrolli doganor

Kontrolli doganor i mallrave dhe procedurat e tjera doganore kryhen nё bazё tё Kodit Doganor tё Republikёs sё Shqipёrisё dhe tё legjislacionit nё fuqi pёr armёt dhe mallrat e tjera me pёrdorim tё dyfishtё.
Kontrolli doganor pёr mallrat, objekt i kёtij ligji, bёhet nё pikat e posaçme doganore.
Autoritetet doganore vendase, me kërkesën e importuesit të mallit, japin deklaratën doganore, ku konfirmohet fakti i mbërritjes së mallrave të kontrolluara.

Neni 28
Kontrolli shtetëror për përdorimin e licencave, autorizimeve dhe certifikatave ndërkombëtare të importit

Subjektet e përfshira në transferimet ndërkombëtare të mallrave, që kanë marrë licencë, autorizim dhe certifikatë ndërkombëtare importi, paraqesin tek Autoriteti i Kontrollit Shtetëror të Eksporteve raport me shkrim për kryerjen, në fakt, të transferimeve të mallrave të përmendura në këto dokumente dhe për përdorimin e këtyre mallrave sipas qëllimit të deklaruar.
Formati i raportit, afatet dhe koha e paraqitjes së tyre përcaktohen nga Autoriteti i Kontrollit Shtetëror të Eksporteve.
Një subjekt, i përfshirë në transferimet ndërkombëtare të mallrave, me kërkesën e Autoritetit të Kontrollit Shtetëror të Eksporteve, paraqet dokumentet dhe informacionin e nevojshëm për veprimtarinë e tij në fushën e kontrollit të eksporteve, përfshirë këtu dokumentet e garancisë, certifikatat teknike dhe dokumente të tjera, për nënshkrimin dhe zbatimin e një marrëveshjeje/kontrate ekonomike me jashtë në transferimet ndërkombëtare të mallrave. Ky subjekt është i detyruar t’i ruajë dhe t’i mbajë për 10 vjet këto dokumente.

KREU IV
PARANDALIMI I SHKELJEVE DHE PËRGJEGJËSITË PËR KONTROLLIN E EKSPORTIT

Neni 29
Parandalimi i shkeljeve të legjislacionit dhe përgjegjësia për kontrollin shtetëror të eksportit

Autoriteti i Kontrollit Shtetëror të Eksporteve dhe organet e tjera shtetërore, brenda kompetencave ligjore, për parandalimin e shkeljeve të legjislacionit në fushën e kontrollit shtetëror të eksportit, kanë të drejtë të kryejnë verifikime për shkeljet e legjislacionit në fushën e kontrollit shtetëror të eksportit, përfshirë edhe kontrollin e mbërritjes në destinacion të mallit, korrespondencën, dokumentet për objektivat e deklaruar, si dhe dokumente të tjera, mbi të cilat bazohet transferimi ndërkombëtar i mallrave.
Kur organi shtetëror vëren shkeljet e parashikuara në nenin 30 të këtij ligji, njofton menjëherë Autoritetin e Kontrollit Shtetëror të Eksporteve.
Kur ka të dhëna të mjaftueshme se po përgatitet për t’u kryer një vepër penale ose kur ajo është kryer në fakt nga ndonjë subjekt, kur në të janë të përfshira edhe mallra, që janë objekt i kontrollit shtetëror të eksportit, Autoriteti i Kontrollit Shtetëror të Eksporteve njofton autoritetin e ndjekjes penale.

Neni 30
Shkeljet e legjislacionit në fushën e kontrollit shtetëror të eksportit

Kur nuk përbëjnë vepër penale, të parashikuar nga Kodi Penal, përbëjnë kundërvajtje administrative shkeljet e mëposhtme:
1. Kryerja e transferimit ndërkombëtar të mallrave pa u pajisur me licencë, autorizim dhe garanci shtetërore, sipas procedurave ligjore.
2. Kryerja e transferimit ndërkombëtar të mallrave, në bazë të licencave, autorizimeve e garancive shtetërore, të lëshuara në bazë të dokumenteve false ose që përmbajnë informacion të rremë.
3. Nënshkrimi i marrëveshjeve/kontratave ekonomike për transferimin ndërkombëtar të çfarëdolloj malli ose pjesëmarrja në zbatimin e tyre, në një mënyrë që nuk është përcaktuar nga ky ligj, kur subjekti i përfshirë në këtë transferim ka marrë informacion se mallrat do të përdoren nga vendi ose subjekti i huaj për krijimin e armëve të shkatërrimit në masë, si dhe për mënyrat e përhapjes së tyre.
4. Ndryshimi i destinacionit të mallrave në transferimet ndërkombëtare të mallrave dhe përdorimi për qëllime të ndryshme apo nga përdorues të fundit, të tjerë, të ndryshëm, nga ç’është deklaruar në marrëveshjen/kontratën ekonomike me jashtë dhe në dokumentet e tjera që lidhen me të, në bazë të të cilave është lëshuar licenca, autorizimi dhe certifikata ndërkombëtare e importit.
5. Fshehja e qëllimshme e informacionit, që mund të ndikojë në marrjen e vendimeve për dhënien e licencës, autorizimit dhe certifikatës ndërkombëtare të importit.
6. Kryerja e transferimeve ndërkombëtare të mallrave në kundërshtim me kushtet e parashikuara në licencën, autorizimin ose certifikatën ndërkombëtare të importit, përfshirë ndërhyrjen dhe bërjen e ndryshimeve në marrëveshjen/kontratën ekonomike të huaj pa dijeninë e Autoritetit të Kontrollit Shtetëror të Eksporteve, me emrat dhe kushtet e eksportuesit, importuesit, ndërmjetësit, përdoruesit të fundit, si dhe përshkrimit të mallrave, zotimet për përdorimin e fundit dhe dhënien e garancive.
7. Kryerja e negociatave pa autorizimin e Autoritetit të Kontrollit Shtetëror të Eksporteve për nënshkrimin e marrëveshjeve/kontratave ekonomike për eksportin e mallrave ushtarake dhe të atyre me përdorim të dyfishtë për në një shtet, i cili është pjesërisht nën embargo.
 8. Mosparaqitja ose paraqitja me vonesë e raporteve dhe e dokumenteve përkatëse tek Autoriteti i Kontrollit Shtetëror të Eksporteve për negociatat e përmendura në pikën 7 të këtij neni, për kryerjen e transferimit ndërkombëtar të mallrave ushtarake dhe të atyre me përdorim të dyfishtë, në bazë të licencës së marrë ose të autorizimit të veçantë, si dhe për mënyrën e përdorimit të këtyre mallrave, sipas qëllimit të deklaruar.
 9. Krijimi i pengesave në ushtrimin e detyrës zyrtare nga Autoriteti i Kontrollit Shtetëror të Eksporteve dhe organet e tjera shtetërore, që kryejnë kontrollin shtetëror të eksporteve, sipas kompetencave ligjore që u jep ky ligj.
 10. Refuzimi pa shkak për dhënien e informacionit dhe të dokumenteve të kërkuara nga Autoriteti i Kontrollit Shtetëror të Eksporteve ose nga ndonjë organ tjetër, që kryen kontrollin shtetëror të eksportit brenda kompetencave të tij ligjore, shtrembërimi me dashje ose fshehja e tyre.
 11. Shkatërrimi i qëllimshëm i dokumenteve, që lidhen me nënshkrimin dhe zbatimin e marrëveshjeve/kontratave ekonomike me jashtë për transferimin ndërkombëtar të mallrave, në bazë të të cilave janë lëshuar licencat, autorizimet ose certifikatat e importit ndërkombëtar, përpara afatit të parashikuar në nenin 26 të këtij ligji.

Neni 31
Përgjegjësia e subjekteve ligjore për shkeljen e legjislacionit në fushën e kontrollit të eksportit

Autoriteti i Kontrollit Shtetëror të Eksporteve vendos gjoba ndaj subjekteve tregtare, të përfshira në transferimet ndërkombëtare të mallrave, si më poshtë:
 1. Për shkeljet e parashikuara në pikat 1, 2 e 3 të nenit 30 të këtij ligji, në masën deri  në 150 për qind të çmimit të mallrave, që ishin objekt i transferimit ndërkombëtar.
 2. Për shkeljet e parashikuara në pikat 4, 5 e 6 të nenit 30 të këtij ligji, në masën deri në 100 për qind të çmimit të mallrave, që ishin objekt i transferimti ndërkombëtar.
 3. Për shkeljet e parashikuara në pikat 7 e 11 të nenit 30 të këtij ligji, në masën deri në 1 000 për qind të minimumit të të ardhurave vjetore të pataksueshme të shtetasve.
 4. Për shkeljet e parashikuara në pikën 8 të nenit 30 të këtij ligji, në masën deri në 500 për qind të minimumit të të ardhurave vjetore të pataksueshme të shtetasve.
 5. Për shkeljet e parashikuara në pikat 9 e 10 të nenit 30 të këtij ligji, në masën deri në 100 për qind të minimumit të të ardhurave vjetore të pataksueshme të shtetasve.

Neni 32
Shfuqizimi e revokimi i licencës/autorizimit

Përveç vendosjes së gjobave të parashikuara në nenin 31 të këtij ligji, Autoriteti i Kontrollit Shtetëror të Eksporteve mund të revokojë licencën, autorizimin dhe certifikatën ndërkombëtare të importit, dhënë këtyre subjekteve, ose të bëjë çregjistrimin e këtyre subjekteve.
Në rastin kur një subjekt ligjor, i përfshirë në transferimin ndërkombëtar të mallrave, i cili ka të drejtën e importit, eksportit të mallrave ushtarake dhe atyre me përdorim të dyfishtë, që përbëjnë sekret shtetëror, kryen shkeljet e parashikuara në pikat 1 deri në 6 të nenit 30 të këtij ligji, ose në rastet kur, si pasojë e kësaj shkeljeje, ka pasur dëmtim të ndjeshëm të interesave politikë dhe ekonomikë të shtetit, Këshilli i Ministrave, me propozimin e Autoritetit të Kontrollit Shtetëror të Eksporteve, nëpërmjet Ministrit të Mbrojtjes, shfuqizon garancinë e dhënë këtij subjekti. Ky akt është i paankimueshëm në gjykatë.

Neni 33
Ankimi kundër vendimeve të Autoritetit të Kontrollit Shtetëror të Eksporteve

Vendimi i Autoritetit të Kontrollit Shtetëror të Eksporteve për revokimin e licencës, autorizimit dhe certifikatës ndërkombëtare të importit ose çregjistrimin e subjektit, të përfshirë në veprimtari ekonomike me jashtë, për transferimin ndërkombëtar të mallrave, përveç rastit të parashikuar në paragrafin e dytë të nenit 32 të këtij ligji, mund të ankimohet në gjykatën e apelit, sipas rregullave të përgjithshme të ankimimit. Ankimi ndaj vendimit nuk e pezullon ekzekutimin e tij.
Shteti shqiptar nuk mban asnjë përgjegjësi ndaj subjektit për humbjet e shkaktuara nga shfuqizimi ose revokimi i licencës, autorizimit, certifikatës ndërkombëtare të importit dhe garancisë shtetërore, ose kur këto veprime ndërmerren në mbrojtje të interesave kombëtarë dhe të përmbushjes së detyrimeve ndërkombëtare të shtetit.

Neni 34
Autoriteti i dhënies së gjobave për shkeljet e legjislacionit në fushën e kontrollit shtetëror të eksportit

Gjobat e parashikuara nga neni 30 i këtij ligji, në emër të Autoritetit të Kontrollit Shtetëror të Eksporteve, vendosen nga drejtuesi i tij.
Kur personi i autorizuar i Autoritetit të Kontrollit Shtetëror të Eksporteve vëren njërën nga shkeljet e parashikuara në nenin 30 të këtij ligji, harton një relacion, të cilit i bashkëlidhen shpjegimet e drejtuesit të subjektit që ka bërë shkeljen e të zyrtarëve të tjerë përgjegjës, si dhe dokumentet e tjera të nevojshme që vërtetojnë shkeljen, të cilat ia paraqet titullarit të autoritetit të përmendur në paragrafin e parё të këtij neni.
Drejtuesi i Autoritetit të Kontrollit Shtetëror të Eksporteve ose zëvendësi i tij, brenda 10 ditëve pas marrjes së dokumenteve të përmendura në paragrafin e dytë të këtij neni, merr vendim për vënien e gjobës, në përputhje me këtë ligj.
Vendimi për vënien e gjobës hartohet në tri kopje. Një kopje i dorëzohet brenda tri ditëve, kundrejt nënshkrimit, drejtuesit ose personit të autorizuar të subjektit të përfshirë në transferime ndërkombëtare të mallrave, tranzitim apo ndërmjetësim, sipas akteve ligjore e nënligjore në fuqi, ndërsa dy kopjet e tjera i mban organi që e ka vënë gjobën.
Relacioni dhe vendimi miratohen nga Autoriteti i Kontrollit Shtetëror të Eksporteve.
Gjoba paguhet nga subjekti brenda 15 ditëve nga data e vënies së saj.
Vendimi mund të ankimohet në gjykatë brenda 15 ditëve nga data e marrjes së tij.
Gjoba përbën titull ekzekutiv, i cili ekzekutohet nga zyra e përmbarimit, nëse nuk shlyhet vullnetarisht brenda afatit ose për të nuk bëhet ankim në gjykatë.

Neni 35
Përgjegjësia e personave të përfshirë në transferimet ndërkombëtare të mallrave për shkelje të legjislacionit në fushën e kontrollit shtetëror të eksportit

Subjektet e përfshira në veprimtari ekonomike me jashtë, personat fizikë, që shkelin legjislacionin në fushën e kontrollit shtetëror të eksportit, sipas shkeljes së kryer, mbajnë përgjegjësi administrative e civile, sipas përcaktimeve në këtë ligj.

Neni 36
Përgjegjësia e personelit për shkeljet e legjislacionit në fushën e kontrollit shtetëror të eksportit

Personeli i Autoritetit të Kontrollit Shtetëror të Eksporteve dhe i organizmave të tjerë shtetërorë, të përfshirë në vendimmarrjen në këtë fushë, për shkelje të legjislacionit në fuqi, mban përgjegjësi administrative e civile, sipas përcaktimeve në këtë ligj.

KREU V
MBËSHTETJA FINANCIARE PËR KONTROLLIN SHTETËROR TË EKSPORTIT

Neni 37
Financimi i veprimtarisë së kontrollit shtetëror të eksportit

Shpenzimet e veprimtarive të kontrollit shtetëror të eksportit përballohen nga Buxheti i Shtetit.

Neni 38
Mbledhja e tarifave për regjistrimin dhe dhënien e dokumenteve 

Për dhënien e dokumenteve të regjistrimit subjekteve të përfshira në transferimet ndërkombëtare të mallrave, të licencës, autorizimit dhe certifikatës ndërkombëtare të importit apo të deklaratës doganore, që konfirmon mbërritjen e mallrave në territorin e Republikës së Shqipërisë, paguhet një tarifë, e cila derdhet në Buxhetin e Shtetit.
Vlera e tarifave të përmendura në paragrafin e parë të këtij neni përcaktohet me vendim të Këshillit të Ministrave. 

KREU VI
DISPOZITA TË FUNDIT

Neni 39
Nxjerrja e akteve nënligjore

Ngarkohet Këshilli i Ministrave që, brenda gjashtë muajve pas hyrjes në fuqi të këtij ligji, të nxjerrë aktin nënligjor për krijimin e Autoritetit të Kontrollit Shtetëror të Eksporteve, si dhe të përgatisë e të miratojë aktet e tjera nënligjore në zbatim të neneve 6, 9, 10, 13, 14, 15, 16, 24, 25 e 38 këtij ligji.

Neni 40
Shfuqizime

Të gjitha aktet ligjore dhe nënligjore që bien në kundërshtim me këtë ligj shfuqizohen.

Neni 41
Hyrja në fuqi

Ky ligj hyn në fuqi më 1 qershor 2007.

Shpallur me dekretin nr.5269, datë 17.4.2007 të Presidentit të Republikës së Shqipërisë, Alfred Moisiu

LIGJ
Nr.9708, datë 5.4.2007

PËR DISA SHTESA NË LIGJIN NR.7703, DATË 11.5.1993 “PËR SIGURIMET SHOQËRORE NË REPUBLIKËN E SHQIPËRISË”, TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Në ligjin nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, bëhen këto shtesa:

Neni 1

Në fund të paragrafit të dytë të nenit 2 shtohet fjalia me këtë përmbajtje:
“Kur standardi minimal i jetesës nuk arrihet nga pensioni bazë, Këshilli i Ministrave ka të drejtë të vendosë një shtesë të ardhurash në formë kompensimi.”.

Neni 2

Në fund të fjalisë së parë të pikave 1 e 2 të nenit 88 shtohen fjalët “dhe kompensimit, sipas paragrafit të dytë të nenit 2”.

Neni 3

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.5268, datë 17.4.2007 të Presidentit të Republikës së Shqipërisë, Alfred Moisiu


LIGJ
Nr.9710, datë 10.4.2007

PËR PORTET TURISTIKE NË REPUBLIKËN E SHQIPËRISË


Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I 
DISPOZITA TË PËRGJITHSHME

Neni l 
Qëllimi

Qëllimi i këtij ligji është përcaktimi i rregullave dhe i kritereve që zbatohen për ndërtimin, funksionimin dhe administrimin e porteve turistike, për trafikun ndërkombëtar dhe kombëtar e të pontileve të përhershme dhe të përkohshme.

Neni 2
Fusha e zbatimit

Ky ligj zbatohet për portet turistike përgjatë vijës bregdetare dhe në ujërat e brendshme të lundrueshme të Republikës së Shqipërisë.

Neni 3
Përkufizime

Në këtë ligj, termat e mëposhtëm kanë këto kuptime:
1. “Port” është një pjesë e territorit tokësor të bregdetit, territorit detar, liqenor dhe ujor, i përcaktuar për të pranuar mjete lundruese.
2. “Pontile” janë zgjatime të bregut, të përgatitura posaçërisht për akostimin e mjeteve lundruese.
3. “Administrata e portit turistik” është personi juridik, i cili ka fituar të drejtën e krijimit dhe të administrimit të portit turistik, në bazë të akteve ligjore dhe nënligjore.
4. “Ujëra të brendshme, të lundrueshme” janë të gjitha ujërat e liqeneve dhe të lumenjve, të përshtatshme për lundrimin e mjeteve turistike.
5. “Lundrime turistike” janë lundrimet që kryhen me qëllim argëtues, zbavitës, njohës e sportiv.
6. “Mjete për lundrime turistike” janë mjete të caktuara për kryerjen e veprimtarisë turistike dhe të regjistruara si të tilla në regjistrat përkatës.
7. “Operatorë turistikë” janë të gjitha ato subjekte juridike, që veprojnë në fushën e turizmit ujor dhe që kanë fituar të drejtën e ushtrimit të kësaj veprimtarie nga Ministria e Turizmit, Kulturës, Rinisë dhe Sporteve.

Neni 4
Klasifikimi i porteve turistike

Portet dhe pontilet turistike klasifikohen në:
a) porte turistike për trafikun ndërkombëtar;
b) porte turistike për trafikun kombëtar;
c) pontile të përhershme; 
ç) pontile të përkohshme.

Neni 5
Veprimtaritë e lejuara në portet turistike

Në portet turistike për trafik ndërkombëtar dhe kombëtar lejohet të kryhen veprimtaritë e mëposhtme:
1. Qëndrimi i përkohshëm i mjeteve lundruese turistike.
2. Parkimi i mjeteve lundruese turistike në vendet e caktuara, brenda hapësirës ujore dhe tokësore të portit.
3. Mirëmbajtja e mjeteve lundruese turistike.
4. Veprimtaria e operatorëve turistikë.
5. Shërbimi i akomodimit dhe i shërbimeve të tjera në funksion të turizmit.
6. Veprimtari të tjera turistike, të përcaktuara me akte ligjore dhe nënligjore.
Veprimtaritë e lejuara dhe mënyra e rregullimit të tyre në portet turistike përcaktohen në rregulloret e përgjithshme dhe/ose specifike, të miratuara nga Këshilli i Ministrave.

Neni 6
Mënyra e ndërtimit të porteve turistike

Ndërtimi me koncesion i porteve turistike për trafik ndërkombëtar dhe kombëtar, si dhe i pontileve të përhershme bëhet në përputhje me legjislacionin në fuqi për koncesionet.
Leja e ndërtimit të tyre jepet nga Këshilli i Rregullimit të Territorit të Republikës së Shqipërisë, sipas ligjit nr.8405, datë 17.9.1998 “Për urbanistikën”, të ndryshuar.
Leja e ndërtimit të pontileve të përkohshme jepet nga Këshilli i Rregullimit të Territorit me afat deri në një vit.

Neni 7
Ndërtimi i porteve turistike

Portet turistike dhe pontilet e përhershme ndërtohen në vendet e përcaktuara nga studimet dhe/ose masterplanet e miratuara nga Këshilli i Rregullimit të Territorit të Republikës së Shqipërisë.
Portet turistike dhe pontilet e përhershme ndërtohen sipas parametrave të përcaktuar në manualin teknik të ndërtimit të porteve turistike. Manuali teknik dhe kriteret miratohen me vendim të Këshillit të Ministrave, me propozimin e ministrit përgjegjës për portet.

Neni 8
Shpallja e porteve turistike

Shpallja e porteve turistike të hapura për trafik ndërkombëtar dhe kombëtar, si dhe e pontileve të përhershme bëhet me vendim të Këshillit të Ministrave, me propozimin e ministrit përgjegjës për portet, në mbështetje të pikave 6 e 7 të nenit 18 të ligjit nr.9251, datë 8.7.2004 “Kodi Detar i Republikës së Shqipërisë”.
Shpallja e pontileve turistike të përkohshme bëhet me vendim të këshillit të qarkut, me propozimin e kryetarit të njësisë vendore, që ka në juridiksion territorin ku ndodhet pontili, sipas kritereve të miratuara nga Këshilli i Ministrave.

Neni 9
Kontrolli shtetëror

Në portet turistike për trafik ndërkombëtar e kombëtar dhe në pontile, institucionet përgjegjëse, sipas përgjegjësive të fushës së veprimtarisë së tyre, ushtrojnë kontroll për sigurinë e mjeteve, kontroll doganor për bagazhet, kontroll për trafiqet e paligjshme e kontrabandën, si dhe ndaj veprimeve terroriste e për mbrojtjen e mjedisit detar nga ndotjet.

KREU II
PORTET TURISTIKE PËR TRAFIK NDËRKOMBËTAR

Neni 10
Kërkesat për portet turistike për trafik ndërkombëtar

Portet turistike për trafik ndërkombëtar duhet të kenë:
a) autoritetet përgjegjëse shtetërore, për kryerjen e funksioneve të dhëna sipas ligjit (kapiteneria e portit, policia kufitare, dogana, shëndetësia, si dhe organe të tjera shtetërore);
b) administratën e portit turistik, për ushtrimin e veprimtarisë brenda kërkesave të ligjit;
c) të gjithë infrastrukturën e nevojshme bazë e atë operative, si dhe masat e tjera teknike, që lidhen me sigurinë e pronës e të jetës së njeriut në det dhe të mbrojtjes së mjedisit detar nga ndotjet.

Neni 11
Trafiku në portet ndërkombëtare

Portet turistike për trafik ndërkombëtar shërbejnë për të mundësuar trafikun e mjeteve turistike nga/për në Republikën e Shqipërisë, portet turistike kombëtare, si dhe pontilet e përhershme e të përkohshme.

KREU III
PORTET TURISTIKE PËR TRAFIK KOMBËTAR

Neni 12
Kërkesat për portet turistike për trafik kombëtar

Portet turistike për trafik kombëtar duhet të kenë:
a) administratën e nevojshme, për ushtrimin e veprimtarisë dhe kryerjen e funksioneve të parashikuara në ligj;
b) infrastrukturën e nevojshme bazë e atë operative, si dhe masat e tjera teknike, që lidhen me sigurinë e pronës e të jetës së njeriut në det dhe të mbrojtjes së mjedisit detar nga ndotjet.
Neni 13
Trafiku në portet kombëtare

Portet turistike për trafik kombëtar shërbejnë për të mundësuar trafikun e mjeteve turistike nga/për në të gjitha portet ndërkombëtare të Republikës së Shqipërisë, portet turistike kombëtare, si dhe pontilet e përhershme e të përkohshme.

KREU IV
PONTILET TURISTIKE

Neni 14
Pontilet e përhershme dhe të përkohshme

Mjetet turistike veprojnë në pontilet e përhershme dhe të përkohshme për në/nga të gjitha portet turistike për trafik ndërkombëtar dhe kombëtar të Republikës së Shqipërisë.
Në pontilet e përhershme dhe të përkohshme lejohet të kryhet veprimtaria e përmendur në pikën 1 të nenit 5 të këtij ligji.

KREU V
E DREJTA MBI HAPËSIRËN DETARE DHE BREGDETIN

Neni 15
Zbatimi i konventës së Kombeve të Bashkuara “Për të drejtën e detit” dhe të konventave 
të tjera detare

1. Në të gjitha portet turistike për trafik ndërkombëtar dhe kombëtar, në pontilet e përhershme dhe të përkohshme, institucioni përgjegjës zbaton kompetencat dhe standardet e kërkuara nga konventa ndërkombëtare “Për të drejtën e detit”, konventat ndërkombëtare detare dhe legjislacioni në fuqi në Republikën e Shqipërisë.
2. Veprimtaria lundruese e mjeteve lundruese turistike rregullohet në bazë të legjislacionit kombëtar dhe ndërkombëtar, si dhe të marrëveshjeve dypalëshe dhe shumëpalëshe, të ratifikuara nga Kuvendi i Republikës së Shqipërisë.

KREU VI
DISPOZITA TË VEÇANTA

Neni 16
E drejta e ushtrimit të veprimtarisë

Veprimtaritë e lejuara në portet turistike, sipas nenit 5 të këtij ligji, kryhen pas marrjes së lejes së veprimtarisë nga organet përgjegjëse, në mbështetje të legjislacionit në fuqi.

Neni 17
Kundërvajtjet dhe sanksionet

Për veprat e kundërligjshme detare, të cilat kanë lidhje me sigurinë e mjeteve lundruese, zbatimin e legjislacionit për ndotjen e mjedisit detar, zbatimin e legjislacionit për regjimin e lundrimit në ujërat territoriale dhe ato të brendshme të Republikës së Shqipërisë, zbatohen procedurat dhe sanksionet e përcaktuara në pjesën e tetë, neni 369 deri në nenin 395 të ligjit nr.9251, datë 8.7.2004 “Kodi Detar i Republikës së Shqipërisë”.

Neni 18
Nxjerrja e akteve nënligjore

Ngarkohet Këshilli i Ministrave të nxjerrë aktet nënligjore në zbatim të neneve 5, 6, 7 e 8 paragrafi i dytë të këtij ligji.

Neni 19
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.5271, datë 17.4.2007 të Presidentit të Republikës së Shqipërisë, Alfred Moisiu


REZOLUTË
PËR  VLERËSIMIN E VEPRIMTARISË  SË RTSH-SË PËR VITIN 2006

Kuvendi, pasi u njoh me raportin e Këshillit Drejtues të RTSH-së për vitin 2006, vëren se:
- Këshilli Drejtues i RTSH-së raporton në Kuvend në kushtet kur si institucion drejtues i RTSH-së ka vetëm disa muaj që është zgjedhur në detyrë;
- RTSH-ja vepron në kushtet e konkurrencës së operatorëve të tjerë në tregun mediatik dhe për të balancuar përparësitë që zotëron, duhet dhe po punon për përmirësimin e parametrave teknologjikë dhe të kushteve të tjera që lidhen me to;
- Këshilli i ri Drejtues ka bërë përpjekje për përmirësimin e punës së RTSH-së, duke ndërmarrë masa sidomos në ndryshimet e stafit ekzekutiv të këtij institucioni;
- ka përpjekje nga ana e strukturave drejtuese të RTSH-së për vënien në lëvizje të procesit të reformimit të RTSH-së drejt një televizioni krejtësisht publik, siç e përcakton ligji;  
- kërkohet një mbështetje më e madhe e strukturave shtetërore, në mënyrë që RTSH-ja të realizojë këtë qëllim, si dhe një rishikim i kuadrit ligjor e normativ, që rregullon veprimtarinë e këtij institucioni.
Kuvendi vlerëson se:
- ka arritje në drejtim të rritjes së pavarësisë editoriale në programet e RTSH-së;
- ka realizime në përmirësimin e strukturës programore të RTSH-së dhe drejtimin e saj kah publiku.
Për këtë Kuvendi kërkon nga  Këshilli Drejtues dhe strukturat drejtuese të RTSH-së që:
- strukturat drejtuese të RTSH-së të njihen më mirë me detyrimet ligjore dhe detyrimet që rrjedhin nga rezolutat e miratuara deri tani nga Kuvendi për veprimtarinë e RTSH-së, ku përcaktohen drejtime të rëndësishme të punës në RTSH;
- të zbatojë detyrimin ligjor të përcaktuar në nenin 120 të ligjit nr.8410 “Për radion dhe televizionin publik e privat në Republikën e Shqipërisë” dhe në statutin e RTSH-së për publikimin e raportit të analizës financiare të Bordit të Administrimit të RTSH-së;
- të hartojë brenda këtij viti kalendarik strategjinë e shndërrimit të plotë të RTSH-së në transmetues publik;
- të realizojë sa më parë detyrimin ligjor të përcaktuar në nenin 71 të ligjit nr. 8410 “Për radion dhe televizionin publik e privat në Republikën e Shqipërisë” për mbulimin me sinjal të popullsisë dhe territorit në Republikën e Shqipërisë;
- të realizojë detyrimet ligjore dhe institucionale që kanë të bëjnë me miratimin e strukturës organizative, programore dhe reformën e pagave në RTSH;
- të përgatisë dhe të hartojë propozimet e veta në procesin e rishikimit të legjislacionit të ndërmarrë nga Komisioni për Edukimin dhe Mjetet e Informimit Publik dhe në mënyrë të veçantë të statutit të RTSH-së, duke marrë në konsideratë vërejtjet dhe sugjerimet e bëra nga ekspertët e institucioneve ndërkombëtare dhe detyrimet që ka Republika e Shqipërisë në kuadrin e procesit të stabilizim-asociimit
-  të lirojë mjediset e duhura për veprimtarinë e Këshillit Kombëtar të Radios dhe Televizionit. 

REZOLUTË
PËR VLERËSIMIN E PUNËS SË INSPEKTORATIT TË LARTË TË DEKLARIMIT DHE KONTROLLIT TË PASURIVE PËR VITIN 2006

Kuvendi i Shqipërisë,
- duke njohur dhe mbështetur punën e Inspektoratit të Lartë të Deklarimit dhe Kontrollit të Pasurive, si një institucion i pavarur që ka kryer një punë voluminoze për kontrollin e deklarimit të pasurisë, të detyrimeve financiare dhe parandalimin e konfliktit të interesave;
- duke vlerësuar punën e këtij institucioni, i cili e ka krijuar shumë shpejt fizionominë e tij në përputhje me ligjin;
- duke përkrahur kontributin e tij për forcimin e luftës kundër korrupsionit;
- duke nxitur veprimtarinë e tij për përmirësimin e kuadrit ligjor për zhvillimin e një procesi sa më transparent për kontrollin e deklarimit të pasurive,
Konstaton:
- Inspektorati i Lartë i Deklarimit dhe Kontrollit të Pasurive ka treguar profesionalizëm në procesin e kontrollit të pasurisë dhe detyrimeve financiare, si dhe në parandalimin e konfliktit të interesave, sipas përcaktimeve të bëra në ligj, për të zgjedhurit, për nëpunësit publikë, për familjarët e tyre dhe për personat e lidhur me ta;
- ka dëshmuar një vullnet të mirë për bashkëpunimin me institucionet publike, qendrore dhe vendore, duke i kushtuar një vëmendje të veçantë trajnimit të punonjësve të këtyre institucioneve në luftën kundër korrupsionit dhe krimit ekonomik;
- i ka kushtuar një kujdes të veçantë raporteve me median, pa krijuar diferencime në publikimin e informacioneve dhe duke u bazuar në ligjin “Për të drejtën e informimit për dokumentet zyrtare”.
Kuvendi kërkon për vitin 2007: 
- vazhdimin e angazhimit të institucionit në zbatimin e legjislacionit për kontrollin e pasurisë, të detyrimeve financiare, si edhe për parandalimin e konfliktit të interesave, sipas përcaktimeve të bëra në ligj;
- korrektesë maksimale në luftën kundër korrupsionit dhe krimit ekonomik;
- vëmendje të veçantë dhe vetiniciativë në identifikimin e problemeve që lindin gjatë zbatimit të legjislacionit përkatës dhe propozimin e amendimeve për përmirësimin dhe rritjen e efektshmërisë së tij.

